Узун туманида топилган мурданинг шахси ва ўлим сабабига ойдинлик киритилди\nБугун, 6 май куни тонгда Узун тумани ҳудудида номаълум шахс жасади топилган. Вилоят ИИБ ахборот хизмати мурданинг шахси ҳақидаги маълумотлар ҳамда ўлим сабабларини маълум қилди ва ҳодиса юзасидан муносабат билдирди.\nҚайд этилишича, Узун тумани марказий шифохонасининг маълумотига кўра, бугун, 6 май куни соат 5:45да, Сариосиё туманида яшовчи фуқаро М.Р. туманнинг Ўзбекистон маҳалласи ҳудудида вафот этган.\nСуд тиббий экспертизасининг хулосасига кўра, марҳум юрак инфаркт миокарди, бронхолневмония, пиелонефрит, жигарда цирроз бошланиши, алкоголдан заҳарланиш оқибатида вафот этган.\n«Ижтимоий тармоқларда Узун тумани марказидаги кўприк атрофидан номаълум шахснинг мурдаси топилгани тўғрисида тарқалган хабарда нотўғри маълумот тарқатилган. Шу куни вафот этган марҳум М.Р.нинг шахси аниқ бўлиб, у сурункали касаллиги сабаб тўсатдан вафот этган.\nШу ўринда, ижтимоий тармоқ фойдаланувчиларига мазкур тармоқлар орқали турли мавзудаги нотўғри маълумотлар ҳам тарқалаётганини маълум қилиб, улардан нохолис, нотўғри хабарларга ишонмаслик ҳамда ортиқча ваҳимага берилмасликни сўраймиз», дейилади муносабатда.


Рустамжон Абдуллаев: Роғунни портлатиш мақоласини мен ёзганим йўқ - BBC News O'zbek\nImage caption Рустамжон Абдуллаев ўзининг баҳсли мақолалари билан ҳам танилган.\nЎзбекистонлик олим номидан Тожикистонда барпо этилаётган Роғун тўғонини бомбалаш ҳақидаги мақола бутун Тожик жамиятини жунбушга келтирган. Академик Рустамжон Абдуллаевнинг Би-би-сига айтишича, "Центразия.ру" веб-сайтидаги мақолани ўзи ёзмаган.\n4 август куни "Центразия.ру" Интернет сайтида "Ўзбекистон Марказий Осиё минтақасида йўлбошчилигини мустаҳкамлаш учун тезкор чоралар кўриши керак"(Узбекистан должен предпринять срочные меры для укрепления своей гегемонии в ЦАР, - академик Р.Абдуллаев) деб сарлавҳаланган мақола эълон қилинган.\nБу мақолада Ўзбекистон ўзининг қирувчи учоқларини Роғун ГЭСи қурилаётган жойга юбориб, энг замонавий бомбаларни ташлаб, тожикларни сув омбори қуриш фикридан қайтариш лозим, деган мазмундаги фикр айтилган.\nДушанбедаги Би-би-си мухбири Мардон Муҳаммад айтишича, ушбу мақолага ҳам Тожик сиёсатчилари, ҳам расмий доиралар ва ҳам матбуот муносабат билдирган, ушбу мавзу Интернет ижтимоий тармоқларида катта муҳокамаларни келтириб чиқарган.\nМухолифатдаги Социал-Демократик партия раҳбари Раҳматулло Зойиров ҳам ушбу мақолани қаттиқ қоралаган.\n"Бу мақола Тожикистон ҳукумати ва мухолифати ўртасидаги келишмовчиликларга чек қўйиб, ўртада бирликни юзага келтириши мумкин"лигини айтган.\n"Ўзбек олимининг нуқтаи-назари Ўзбекистон ҳукуматининг мавқесини ифода этмаслиги, агар ифода этадиган бўлса, бу минтақада катта жанжалларга олиб келиши мумкинлиги" ҳақида огоҳлантирган Тожикистон Стратегик тадқиқотлар маркази.\nМухбиримизга кўра, охирги йилларда бир масала бўйича ҳам Тожик ҳукумати ва ҳам мухолифати томонидан бир мавқени изҳор қилиш "Центразия" веб-сайти мақоласи туфайли кузатилган, бундан олдин сиёсий рақиблар мавқелари доим бир-бириникидан фарқ қилган.\nИнтернетдаги мақола Ўзбекистон Бош вазири биринчи ўринбосари Рустам Азимовнинг Роғун ГЭСи қурилиши борасида Жаҳон Банки экспертлари хулосалари билан рози эмасликларини эълон қилиши ортидан чоп қилинган.\nБи-би-си билан суҳбатда академик Рустамжон Абдуллаев "қандайдир провокатор" ўзининг номидан бу мақолани эълон қилганини айтди.\nУ "Центразия.ру" веб-сайти таҳририятига раддия йўллаганини айтди.\nБу раддия Интернетда эълон қилинган.\nУнда Рустамжон Абдуллаев ўзининг "Научно-практический журнал "Фундаментальная экономика" деб номланган веб-сайтида эълон қилинмагунча ўзининг мақолаларини бошқа сайтларда кўчириб босмасликни маслаҳат берган.\nРустамжон Абдуллаев бундан олдин Тожикистон ва тожиклар мавзусида қатор мубоҳасали мақолаларни эълон қилган, бу мақолалар Тожикистонда норозиликларга сабаб бўлган.\nУ, шунингдек, Гулнора Каримовани Ўзбекистон маликаси деб эълон қилиш таклифини ҳам илгари сурган.


Сибирда қуллик шароитида қолган ўзбеклар ёрдам сўрамоқда\nИркутск вилоятининг Усолье-Сибирское туманида қуллик шароитида қолган 17 нафар ўзбекистонлик меҳнат муҳожири ёрдам сўраб, Озодликка мурожаат қилди. Муҳожирларга кўра иш берувчи томони ўзбекистонликлар паспортларини тортиб олган, отиб ташлаш таҳдиди билан муҳожирларнинг бошқа жойга чиқиб кетишларига ижозат бермаган.\n21 ёшдан 51 ёшгача бўлган ўзбекистонликлар автобусда Фарғонадан Иркутск вилоятининг Усолье- Сибирское туманига шу йилнинг июн ойида келишган.\nФарғоналик Зокиржоннинг айтишича, ўзбекистонликлар 2 ойдан ортиқ қуллик шароитида ишлашган, бироқ улар маошларидан воз кечишганига қарамасдан иш берувчи томони муҳожирларни чиқиб кетишларига ижозат бермаётир.\n- Жуда хароб аҳволга қолдик. Иш берувчи, Имран деган кавказлик киши бизни эрталаб 8 дан то 8 кечқурунгача ишлатади. Умуман тиним бермайди. Машинасида тўппонча, пичоқ олиб юради, бизга бақириб-чақириб, отаман деб ҳаммани қўрқитиб олган. Кеганимиздан буён бир тийин пул бериш деган нарса йўқ. Ҳозир яшириниб, ташқарига чиқиб телефон қилаяпмиз. Июнь ойида келганмизда, ҳар ойида камида 200 доллардан пул берамиз, харажат фирма ҳисобида деб ваъда қилганди. Биринчи кунларданоқ алданганимизни сездик. Ярим оч ишлашга мажбурмиз. Одамни хўрлаб ташлади. Ишимиз қурулиш ишлари, бошимизга туриб қаттиқ ишлатади. Турадиган жойимиз учун ҳам ўз ёнимиздан пул тўлаймиз. Паспортларимизни умуман бермаяпти, бизни озод қилишсин, шуни ўтиниб сўраймиз, ишлаган ҳаққимиз ҳам керак эмас, Булар пул ҳам бермайди-ю аслида, уйга етиб борсак бўлгани. Биз билан ишлаётан ўзбекистонликлар ҳам бор, улар 8 ойдан буён ишлаяпти, уларга ҳам пул бергани йўқ, уйга кетгани ҳам қўймаяпти,деди Фарғоналик Зокиржон.\n30 ёшли Бахтиёр ўзбекистонлик қурувчилар учун овқат пиширади. Унинг айтишича ўзбекистонликлар ярим оч ҳолда меҳнат қилишади.\n- Еганимиз фақат макарон билан нўхат, қуйиқ овқат қилинмайди, 17 одамга , 5 литрли ёғ 1 ойга берилади, 200 гр чой 15 кунга етказиш керак. Картошка, пиёз, карамни даладан бориб ўзимиз териб келаяпмиз. “Керак бўлса бориб даладан ўғирлаб келасан”- деб айтаяпти иш берувчи Имран. Умуман сабзавот бермаяпти, олдин нонвойчилик қўлимдан келгани боис, болаларга ун олиб ўзбекча нон пишириб бераяпман, болалар шу нон билан тирик.Паспортларимизни тортиб олган, кетгани қўймайди. Бизни Сирдарёлик Вали деган воситачи одам келтирди. У телефонимизни ҳам тортиб олмоқчи, қўлида тўппончасини кўрсатиб, бизни қўрқитади, нима қилишимизни ҳам билмаяпмиз,- дейди Бахтиёр.\nЎта мушкул аҳволда қолган муҳожирлар Фарғона вилояти ички ишлар вазирлиги вилоят бошқармаси ишонч телефони билан боғланиб, автоотвечикка ўз муаммоларини айтиб беришган, лекин бирор натижа бўлмаган.\nОзодлик Иркутск вилояти ўзбеклар миллий-маданий маркази раҳбари Юсуп Қулматов билан боғланди.\nҚулматов жаноблари Усолье-Сибирское туманида қуллик шароитига тушган ўзбеклар муаммосидан хабардор бўлгани ва шу кунларда ерга жўнашини билдирди.\n- Ўзбекистондан болалар иш берувчи фирма таклифи бўйича келишган. Баъзилари учун вақтинча ишнинг йўқлиги сабаб, квартирада сақлаб туришган. Иш топилгандан кейин, фирма ўзбекистонлик болаларга ишлаш рухсатномаси (патент), имтиҳон топшириш ва тиббий кўрикдан ўтиш каби ҳужжатларни ўз ҳисобидан тайёрлаган. Фирма эгалари ўзбекистонликлар ҳужжатларини таёрлаш учун бир ойлик маошлари, яъни 30 минг рубл сарфланишини айтган. Менимча фирма эгаси ана шу сабабли ўзбекистонлик муҳожирлар паспортларини олиб қолган. Бироқ бир ой мўҳлат ўтгандан кейин, уларга сарфланган маблағни қоплангандан сўнг ҳам ўзбекистонликларга жавоб беришмаган. Бу албатта, қонунга хилоф иш. Лекин фирма ва ўзбек муҳожирлари орасида меҳнат шартномасининг имзоланмагани, иш берувчининг жиноий жавобгарликка тортилишини қийинлаштиради. Мен шу кунларда Усолье-Сибирское туманида қийин аҳволга тушган ўзбекистонликлар олдига бориб, улар муаммоларини ечишга ҳаракат қиламан, деди Юсуп Кулматов.\nИркутск вилояти ўзбеклар миллий-маданий маркази раҳбари маслиҳатига кўра иш берувчи томонидан алданмаслиг учун меҳнат муҳожирлари, ишлаётган объектларида ўз меҳнат жараёнларини босқима-боқич бошдан охир видео ё суратга олишлари керак.\nСуд жараёнида олинган суратлар исбот сифатида қўлланиши мумкин.


Умумтълим мактабларида ўрганиш ишлари » Xiva tuman hokimligi rasmiy sayti\nУмамтаълим мактаблари қиш мавсумига тайёргарлик холатлари ўрганилмоқда.\nТуман ҳокими О.Матякубов умумтаълим мактабларининг қиш мавсумга тайёргарлик жараёнларини ҳамда ўқувчилар учун мактабдан ташқари ташкил қилинган репетиторлик тўгараклари жараёнларини кўздан кечирди. Шу муносабат билан тумандаги 3-8-15- мактабларга ташриф буюрди. Жумладан:\n.15- мактабдаги дарс жараёнида бўлиб ўқувчилар билан савол-жавоб шаклида суҳбат қилди. 8-мактабда ташкил қилинган биология, тарих, инглиз тили тўгараклари дарс жараёнларида, ўқувчиларни билим салоҳияти, ўзлаштиришлари ҳамда мураббийнинг ўтган йилги шуғулланувчиларидан олий ўқув юртларига кириш кўрсаткичлари билан қизиқди. 3- мактабда бинонинг фасад қисмида амалга оширилаётган таъмирлаш ишларини кўздан кечирди. Ишлар деярли якунланиш арафасида бўлиб, оҳирги пардозлаш ишлари бошланган.


Бахт ва қувонч келтирувчи гуллар\nГлавная "ISTE'MOLCHI" Бахт ва қувонч келтирувчи гуллар\nГулларнинг инсонга бахт келтиришини эшитганмисиз?\nХитойнинг фэн-шуй таълимотига кўра, биз меҳр билан парваришлаб ўстирадиган кўпгина хонаки гулларнинг ўзига хос “каромати” бўлиб, уларнинг бири хонадонингизга даромад келтирса, яна бири бахт, бошқаси эса қувонч олиб келиши мумкин. Бироқ шундай гуллар ҳам борки, улар ўз эгаларига фақат салбий қувват улашибгина қолмай, умрини хазон қилишга ҳам қодир экан.\nҚуйида оилангизга айнан бахт ва қувонч келтирувчи гуллар билан танишинг.\nСпатифиллум (халқ орасида “Аёл бахти” номи билан машҳур) гули Жанубий Америка ўрмонларида ўсади. Бу ўсимлик жой танламайди, фақатгина унга ҳар куни сув пуркаб туриш, баҳорда эса янги тупроққа кўчириб ўтқазиш зарур. Таъкидланишича, спатифиллум гули бор хонадонда турмушга чиқа олмаётган қизлар тезда ўз бахтини топар экан. Аёллар эса фарзандли бўлиб, оилада доимо меҳр-муҳаббат, ўзаро ҳурмат ҳукмронлик қиларкан.\nУзамбар бинафшаси ёки сенполия гулининг ҳам ижобий таъсири ўзига хос. Бинафшалар доимо эътиборда бўлишни хуш кўргани боис, ёруғликни севади. Аммо очиқ қуёшда қолдирсангиз, барглари тезда “куйиб”, оқиш-сарғиш тусга киради. Ушбу бинафшалар хонадондаги тинчлик-тотувликни сақлайди. Хитойликлар томонидан у абадий муҳаббат рамзи сифатида қадрланади.\nХитой атиргули ёхуд гибискус иссиқсевар гул. Унинг асл ватани тропик ўрмонлар бўлиб, 35 даражали иссиқ ҳарорат хитой атиргули учун энг мақбул саналади. Хонадонингизда гибискус пайдо бўлса, аллақачон унут бўлиб кетган туйғуларингизнинг янгиланишини кутаверинг.\nХойя, яъни шамсимон чирмовуқ дунёнинг аксарият мамлакатларида, жумладан, Италия, Франция, Индонезия, Канадада бир-бирига кўнгил қўйган ёшларнинг энг асосий совғаси ҳисобланади. Хойяни ётоқхона деразасининг токчасига қўйсангиз, сизга оилавий бахт олиб келади.\nАихризонни “муҳаббат дарахти” деб ҳам аташади. Мазкур хонаки гул 30 см.гача ўсади. Барглари юрак шаклида бўлган ушбу гул ўз эгасига муҳаббат ва бахт келтириши қайд этилади.\nКалатея гулининг ватани Жанубий Америка. Унинг нақш қопланган чиройли барглари ҳар қандай хонадоннинг кўрки бўлиши шубҳасиз. Қадимги ҳиндулар калатеяни “оиланинг бахт калити” деб аташган. Сиз ҳам уни хонадонингизда ўстиринг ва уйингиз бахт, қувончга тўлишига ишонинг.\nХлорофитум ҳам “оила гули” саналади. У ҳар қандай шароитга мослаша олади ва тез ўсади. Чиройли ғунчалари кўнгилларни яйратиб, кўзни қувонтиради. Хлорофитум сувни яхши кўргани сабабли уни тез-тез суғориб туриш лозим.\nОксалисни нафақат уйда, балки ҳовлида ёки боғда манзарали ўсимлик сифатида ўстириш мумкин.\nАнтуриум ғаройиб гул бўлиб, кўпчилик уни “эркаклар бахти” деб ҳам аташади. Бу гулнинг 10 дан ортиқ нави мавжуд. Антуриум қуёшни ёқтирмайди, юқори намликни суяди. Унинг заҳарли эканлигини ҳам унутманг. Аммо айнан антуриум эркакларга куч-қувват бағишлаши билан бирга, муваффақият ва бахт келтиради, дея ҳисобланади.\nИнтернет манбаси асосида


Рамазон ойининг эзгу амаллари » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Рамазон ойининг эзгу амаллари\nРамазон ойининг эзгу амаллари\n09-06-2018 15:47 Navoiy shahri, Yangiliklar\nМуқаддас динимиз ва унинг инсонпарварлик, меҳр-шафқат ва барча улуғ хулқларни ўзида мужассамлаштирган таълимотларига амал қилиш қонун билан кафолатлаб қўйилди. Бугунги кунда туман ва шаҳарлар, вилоятлар ҳамда республика миқёсида Қуръон тиловати мусобақаларининг ташкил қилинганлиги бунинг яна бир исботидир.\nРўза инсонни ҳалол-покликка даъват этади, унинг қалбини ғуборлардан тозалайди. Рамазони шариф тоат-ибодат, қут-барака, бахт-саодат ойидир. Шунинг билан бирга бу ойда гуноҳлар ювилажак, тавба-тазаррулар, чин ихлос ва эътиқод ила қилинган дуолар мустажоб бўлиб, қалблар таскин топажак. Абу Хурайра розияллоҳу анҳудан ривоят қилинади: "Набий соллаллоҳу алайҳи васаллам: "Аллоҳ таоло одам боласининг ҳамма амали ўзи учун, фақат рўза мен учундир ва унинг мукофотини ўзим берурман”, деди. Қайси бирингиз рўзадор бўлса, фаҳшдан гапирмасин ва бақир-чақир қилмасин. Агар бирортаси у билан урушмоқчи бўлса, мен рўзадорман, десин. Рўзадор киши оғзининг ҳиди Аллоҳнинг наздида мушк-анбарнинг ҳидидан хушбўйроқдир. Рўзадорга икки хурсандчилик бор. Бири – ифтор вақтида, иккинчиси – Парвардигорга йўлиққанида” – дедилар.\nБу ой Парвардигори оламнинг абадий туганмас неъмати бўлмиш жаннатига етишишимиз учун берилган улкан бир неъматдир. Рамазон ойида рўза тутишлик ихтиёрийдир. Рамазон – бу ўз-ўзини назорат қилиш ва тарбиялаш ойидир. Ислом шариати озуқани чекламайди (яъни, фақат оқсил, углевод, сабзавот ва меваларни истеъмол қилиш). Саҳар вақтида енгил нонушта қилинади, ифтор вақтида бирор ширинлик, масалан, хурмо, мевалар, шарбатлар билан оғиз очилади. Бу эса кейинроқ истеъмол қилинадиган кучли овқат пайдо қиладиган гипоглиценлардан фориғ бўлишга олиб келади.\nИфтордан кейин озуқадаги моддалар алмашинувига ёрдам берувчи қўшимча намоз (таровеҳ) ўқилади. Калорияларни сарҳисоб қилиш ёрдамида Таровеҳ намозида тахминан 200 калория энергия емирилиши ҳисобланган. Шу билан бирга Рамазон ўзини тарбиялаш ва чиниқтириш машқи ҳамдир. Чекувчилар, ширинхўрлар, кофени севувчилар учун бу одатларни камайтириш йўлида яхши машқ ҳисобланади, албатта. Рамазондан кейин ҳам буни давом эттиришни умид қилиш керак. Мусулмонлар рўзада руҳий натижа яхшиланишига гувоҳлик беришган. Улар Рамазон хотиржамлик ва тинчлик ҳиссиётини беришини айтишади.\nПайғамбар соллаллоҳу алайҳи васаллам айтади: "Бирортангиз рўза тутаётган экансиз, асло лоф ва ёмон сўзламанг, бақириб-чақирманг ҳам. Борди-ю, биров уни сўкса ёки бўлмаса у билан ғавғо қилмоқчи бўлса, унга "Мен рўзадорман” десину сўз айтмасин”. Шунингдек, Рамазон ойида бировга душманлик қилиш энг кичик қийматда бўлади. Бу ойда мусулмонларнинг қўрқуви жиноятларнинг кескин камайишига олиб келади. Ислом шариатига кўра, балоғатга етмаган, касал кишилар, сафардагилар, ҳайз кўрган ёки эмизикли аёллар рўза тутишликдан озод қилинадилар. Рўзадорлар эса фақат еб-ичишдан тийилмай, балки ёмон одатлардан, чекиш, жинсий алоқа қилишдан ҳам тийилишлари зарур. Рамазон ойида кўпгина савобли ишларни қилиш, ибодатни кўпайтириш, Қуръон тиловат қилиш, эҳсонларни кўпайтириш тавсия этилади. Пайғамбаримиз соллаллоҳу алайҳи васаллам марҳамат қилиб айтадилар: "Кимки Рамазон ойида рўзанинг фарзлигига ишонган ва Аллоҳ таолонинг розилигини истаган ҳолда рўза тутса, унинг ўтган гуноҳлари кечирилади”. (Бухорий ривояти).\nПайғамбаримиз соллаллоҳу алайҳи васаллам шундай марҳамат қиладилар: "Бу ой шундай ойки, биринчи ўн кунлиги раҳмат, иккинчи ўн кунлиги маърифат ва учинчи ўн кунлиги эса дўзахдан нажотдир”. Аллоҳнинг раҳмати тушган қалб эгаси Ҳақдан адашмайди, дунёнинг зеб-зийнатлари ва ҳо-ю, ҳавасларига алданмайди, ҳақиқатга хиёнат қилмайди. Шунингдек, Аллоҳнинг раҳмати ёғилган оила эса албатта, барокотли ва файзли бўлади, унда меҳр-муҳаббат, ўзаро вафодорлик ҳукмронлик қилади.\nДабдабали тўй бахт кафолати эмас


Вазир: «Бюджетдан орттирилган пулларни халқ таълимига йўналтириш бўйича ҳудудлар ўртасидаги тафовут жуда катта»\n2019 йил бюджетидан орттирилган маблағларнинг халқ таълими тизими учун ажратилиши ҳолати бўйича юқори ўринда Қорақалпоғистон Республикаси қайд этилган – 100 млрд сўм ёки жами орттирилган маблағларнинг 21 фоизи.\nУнда «Таълим тўғрисида»ги қонуннинг умумий ўрта таълимга оид қисми ижроси юзасидан ахборот берган халқ таълими вазири Шерзод Шерматов яна бир қатор масалалар бўйича Сенатдан ёрдам сўради, дея хабар бермоқда Kun.uz мухбири.\n«Маҳаллий давлат ҳокимияти органлари томонидан маҳаллий бюджетдан орттирилиб бажарилган қисмидан халқ таълими муассасаларига йўналтириш ишлари амалга оширилмоқда. Лекин бу кўрсаткич ҳамма ҳудудда ҳам бир хил эмас. Улар ўртасидаги тафовут жуда ҳам катта.\nМасалан, 2019 йил бюджетидан орттирилган маблағларнинг халқ таълими тизими учун ажратилиши ҳолати бўйича юқори ўринда Қорақалпоғистон Республикаси турибди – 100 млрд сўм ёки орттирилган маблағларнинг 21 фоизи. Бу борада Андижон вилояти 118 млрд сўм (25 фоиз), Тошкент шаҳри 58 млрд сўм (12 фоиз) ажратган бўлса, Самарқанд вилояти 11 млрд сўм (3 фоиз), Сирдарё вилояти 4,4 млрд сўм (1 фоиз), Бухоро вилояти эса 2,9 млрд сўм (0,6 фоиз) ажратган», – деди халқ таълими вазири.\nУнинг алоҳида таъкидлашича, ҳудудларда маҳаллий бюджетдан орттирилиб бажарилган маблағларни мактабларни ривожлантиришга йўналтириш келажак авлодни тарбиялашда ўзининг катта натижасини беради.\n«Шунингдек, 5 та ташаббус доирасида мактабдан ташқари таълим тизимини ҳам ривожлантиришга (спорт ва фаоллар залларини жиҳозлаш, мусиқа асбоблари ва бадиий адабиётлар билан таъминлаш) йўналтирилса, мақсадга мувофиқ бўлади», – деди Шерзод Шерматов.


Маҳмуд Ғоипов 23 март куни рингга чиқади, рақиб ҳам аниқ! / Olamsport.com\n15 мар 09:21\nМаҳмуд Ғоипов 23 март куни рингга чиқади, рақиб ҳам аниқ!\nТеглар : БоксҒоиповЎзбекистон\nПрофессионал боксда фаолиятини олиб бораётган чарм қўлқоп устамиз Маҳмуд Ғоипов ўзининг учинчи жангини ўтказди.\nҲамютимиз Россиянинг Екатеринбург шаҳрида проф боксдаги учинчи жангини ўтказади. Ғоиповнинг рақиби россиялик Зураб Чаниев бўлади. 27 ёшли Чаниев 7та жанг ўтказган бўлиб, уларнинг 4тасида ғалаба қозонган. Иккита жангда рақибларини нокаутга учратган. Икки бор мағлубият аламини тотиб кўрган, биттаси нокаут билан. Яна бир жангда дуранг қайд этилган.\nАйнан 23 март кунги Екатеринбургдаги бокс оқшомида яна бир ҳамюртимиз Элнур Абдураимов ҳам рингга кўтарилади. Абдураимовнинг рақиби мезбон боксчи Дмитрий Хасиев бўлади. Элнур шу кунгача проф рингда учта жанг ўтказиб, уларнинг барчасида рақибларини нокаутга учратган. Хасиев эса 11та жангнинг 8 тасида ғалаба қозонган (2 та нокаут). Битта жангда мағлубиятга учраган ва 2 та дуранг қайд этган.


Бу ерда ўзлари учун йиғлашмас,\nБу ерда йиғлатар бировнинг дарди.\nБу ерда бировнинг ғами муқаддас,\nБу ерда табаррук ўзганинг қадри.\nМана, ҳафта ўтиб яна сиз билан биргаман. Бир пайтлар кўчаларда “Партия билан давлат биргадир”, деб ëзиб қўйишарди. Шунда менинг кўз олдимга Ленин номидаги колхознинг иккинчи бригадаси бригадири Матëз ака келар, унинг партия ва давлатга нима алоқаси бор, деб ўйлардим.\nСал ëшим улғайгани кейин партия нима, давлат нима, деган саволлар жавобини топдим.\nПартияни футбол ўйинидаги судья дейиш мумкин, давлатни эса футболчи деб тасаввур қилайлик. Футболчи хато қилса, судья ҳуштак чалади ëки қизил карточка кўрсатади. Ўзбекистонга ўхшаш давлатларни судьясиз футбол ўйинига менгзаш мумкин.\nБугун давлат нима ва у қандай бошқарилади? Бу саволнинг қисқа жавобини ҳозир айтаман ва хабарлардан кейин узун таҳлилга ўтаман. Давлат йўлни бошқараëтган светофордир. Кимгадир қизил, кимгадир эса яшил чироқ ëқади. Светофорга амал қилинмаса, авария юз беради.\nБундан буëн бировни “каламуш” дейиш ҳақорат ҳисобланмайди. Блогер Отабек Сатторий ишини кўраëтган Сурхондарë суди шундай тўхтамга келди. Олдинроқ Отабек Сатторий ҳайвонот боғи директорини каламушсимон дегани учун қамоққа олинган эди. Муҳтарам луғатидаги сўз ҳақорат бўлиши мумкин эмас.\nШаҳрихондаги касалхона бош врачи вазифасини бажарувчи Руслан Убайдуллаев ўз қўл остидаги тиббиëт ходими, рентген хонаси лаборанти Султонмурод Абдунабиевни “ниқобинг йўқ”, деб тагига босиб, ярим соат дўппослади. Раҳбар тиббиëт ходимини ураëтиб, пандемиянинг онасини сўкди.\nПандемиянинг ота-онаси борми десам, бор дейишди. Пандемиянинг отаси Хитой, онаси Ухан экан. Шаҳрихон тумани марказий касалхонаси бош врачи вазифасини бажарувчи Руслан Убайдуллаев ишдан бўшатилди.\nШвейцарияда ўзбек аëлларининг шу кунда энг модний уст кийимини тақиқлашди. 7 март куни Швейцарияда бўлиб ўтган умумхалқ референдуми жамоат жойларида паранжи кийишни тақиқлади. Келди очилур чоғинг – ўзлигинг намоëн қил.\nРасмдаги қиз Зиёдахон Сотволдиева. 2002 йил Фарғона вилоятида туғилган. Иқтисодиёт бўйича биринчи курсда ўқиркан. Жиҳод қилиб, кофирларни ўлдираман, деб уйидан қочиб кетибди.\nҲозир Туркияда бўлса керак. Кейин имкон топиб ë Идлиб, ë Қандаҳорга жўнамоқчи. Бомба ясаш бўйича онлайн сабоқларни олган. Секс жиҳодгаям жон дейди. Уч-тўрт йилдан кейин адашибман, деб саккизта жангаридан бўлган чурвақаларини эргаштириб келиб қолсаям ажаб эмас.\n8 март куни Тошкентда “Ҳақиқат ва тараққиёт” социал-демократик партияси таъсис қурултойи бўлиб ўтди. Профессор Хидирназар Аллақулов партия лидери этиб сайланди. Хидирназарга хизр назар қилди.\nДавлат ҳақида гапираëтган эдим. Арастунинг давлат ҳақида айтганини эсласам:\n“Қонун устувор бўлган демократик давлатларда демагогларга ўрин йўқ. Бу давлатларда энг биринчи ўринда яхши фуқаролар туради. Аммо қонун устувор бўлмаган давлатларда демагоглар бемаза қовуннинг уруғидай кўпайиб кетади”.\nФейсбукда Диля Мақсудова деган қиз бор. Шу қиз доим қизиқ савол беради. Бу сафар у демагог нима ëки ким, деб савол берган бўлар эди.\nДемагог – ўзи билмайдиган соҳада соатлаб гапни олиб қочадиган одам. Хоразмда бундайларни сом-сом дейди.\nФуқаролар – қадимги Римда овоз бериш ҳуқуқига эга эркин ватандошлар. Лекин бир нозик тарафи бор. Донишманд, ўқимишли одам ўнта овоз эга бўлса, этикдўз битта овозга эга бўлади. Ўша эркин ватандошлар давлатни бошқаради. Бу бошқарувнинг оти – демократия.\nШу пайтгача “Ҳизб ут-таҳрир”нинг эринмаган фаоли “демократия куфрдир”, деб келади.\nЎзбекистон президентлигига номзодимни қўяман деган Жаҳонгир Отажонов ҳам жонли ëйинда: “Мен демократия тарафдори эмасман. Мусулмон одам демократ бўла олмайди”, деди.\nХуллас, эшитган гапим, Жаҳонгир “демократияга қарши” экан. Дунëда энг ривожланган, энг фаровон 50 та давлатда бошқарув демократик.\nХўш, демократия нима? Демократия – бу давлат бошқаруви механизми. Қудратлар айрилиги. Нима дегани у? Бу дегани давлатдаги учта ҳокимиятнинг бир-биридан мустақиллиги.\nПарламент қонун чиқаради. Унга қараб президент фалон қонунни чиқар ë вовилла, дея олмайди.\nПрезидент ижро ҳокимияти сифатида парламент чиқарган қонунларни бажаради.\nУчинчиси эса суд ҳокимияти. Бу ҳам мустақил бўлади. Президент суд раисига палончини қама, дея олмайди.\nБунинг ëнида тўртинчи ҳокимият, яъни эркин матбуот бўлади. Давлат бошқаруви диний ва миллий омилдан холидир. Шу механизмнинг оти демократия. Германия, Швейцария шундай бошқарилади. Шунинг ортидан фаровонлик ва ҳақиқий адолат қарор топган.\nХўш, бошқа қандай шакл бор? Бу шаклнии сизлар ҳар куни кўриб турибсизлар. Кимдир фақат битта ўзи бошқаради. У оқ деса оқ, қора деса қора бўлади. Айтмоқчи бўлганим, Жаҳонгир Отажонов фикрий берккўчага кириб қолди.\nХоразмда отиз (дала)да тўмиртқа деган нарса бўлади. Бу ариқ устидан кўприк қилинганда қўйиладиган кичик қувур. Шу қувурга ит тиқилиб қолади боши билан. Вангиллаб ëтаверади. Токи уни биров думидан тортиб суғуриб чиқармагунча.\nЭнди яна бир гап. Демократик жамиятда ифода эркинлиги ҳам бўлади. Кимдир чиқиб, туркман гиламдан самолёт ўрнида фойдаланамиз, деб гапирса гапираверади. Лекин бу дегани ҳаво йўллари парки учар гиламлар билан тўлдирилади, дегани эмас. Зотан, гилам учмайди.\nДемократия чўпчакка асосланган тузумдан яхши\nБундан 35 йил аввал коммунизм тарафдорлари ва Ғарбни ëмонлайдиганлар билан баҳс асносида битта монологни такрорлар эдим. “Демократия коммунизмдан яхши”, деган монологни.\nИшим ўнгидан келиб, коммунизмнинг оëғи осмондан бўлди. Миясини еган коммунизм тарафдорлари, илмий коммунизм бўйича докторлик ëқлаган домлалар калишини судраб, “Каримов тузумини мақташ” касбини ўзлаштиришиб бадар кетишди. Кўпи ҳозир ўлган бўлса ҳам керак. Мениям қулоғим тинчигандек бўлди.\nЯқиндан бошлаб жамоат зеҳниятига асосланган бу тоифанинг янги урчиган мутантлари яна “демократия ëмон” деб қабрдан чиққан арвоҳлардек алжирай бошлашди.\nРефлектив тарзда демократия ҳақидаги монолог қайта эсимга тушди.\nМана ўша мантра:\nДемократия деспотизмга барҳам беради.\nУ одамларга ўз манфаатини ҳимоя қилишга кўмак беради.\nАйнан демократияда сиëсий бошқарув кўпроқ маълумот ола олади. Раҳбарият истиҳборат асирига айланиб, ахборот изоляциясида қолмайди.\nБу тузум одамларга ўзи истаганича яшашга максимум имкон яратади.\nДемократия бошқарув элитасини конфликтсиз ротация қилиш имконидир. Элита ўрнига контрэлита келади ва аксинча.\nЭнг муҳими ҳамда мен учун қадрлиси, бу тузум шахс эркинлиги ва инсоний ҳуқуқларнинг кенг қамровли диапазонини кафолатлайди.\nДемократия ватандошларнинг сиëсий иродаси ва қарори устидан улар зиммасига маънавий масъулият юклайди.\nДемократик тутум барча ватандошларга уларнинг ирқи, элати, жинси, мартабаси, жамиятдаги тутган ўрни ва эътиқодидан қатъи назар, сиëсий ҳаëтда ва сиëсий қарорлар қабул қилинишида бирдек тенг иштирок этиш ҳуқуқини беради.\nФақат демократия сиëсий мувозанат ва барча ватандошнинг тенг имкон билан ҳукумат қарорларига таъсир қилишини таъминлай олади.\nДемократик мамлакатлар бой ва фаровон яшашга мойил. Бу тузумда инсоний тараққиëт ва яшаш стандартлари анчайин юқори.\nБаракда яшаётганингга шукур қил\n1981 йил институтда бир ҳафта ўқиб, Мирзачўлга пахтага кетдик. Баракда икки қават тахта каравотда битимизга ботиб ëтибмиз. Манғитлик Баҳодир деган йигит билан мунозарамиз келган жойидан давом этар эди.\nМен демократиянинг афзалликларини “самиздат”да чоп қилинган битикларга қараб АҚШ мисолида айтиб бердим. Баҳодир бўлса, “Шукр қил коммунизмда яшаганингга, АҚШда одамлар уйсизликдан картон қутини бошига кийиб кўчада ëтади. Биз эса, мана, баракда ëтибмиз”, деди. Унинг назарида бу гап кучли аргумент эди.\nОрадан 40 йил ўтди. Бугун ҳам қаршимга чиқиб, демократияга қарши “кучли аргумент” айтадиганлар кам эмас.\nМен бўлсам 40 йил олдинги гапни айнан такрорлайман. Фақат “самиздат”дан ўқиганимга эмас, ҳаëтий тажрибамга асосланиб гапираман.\n40 йиллик хулоса шу, яъни демократия тоталитаризмдан яхши.\nМафкурага асосланган давлатдан турли фикрларга ўрин берадиган тузум яхши.\nҚамоқ ëмон – озодлик эса яхши.\nЛиберализм диктатурадан афзал.\nҲеч ким эл устидан бир ўзи ҳукмрон бўлмасин.\nУмрбод ҳокимлар эмас, балки сайлаб қўйиладиган эл хизматкорлари юртни бошқарсин.\n40 йилдирки, айни гапни айтаман. Агар бошқача айтсам, ўтирик бўлар эди.\nЧиқиш йўли – жадидчиликда\nЭнди бир оғайнилар айтиши мумкин: “Майли, демократияга қарши ғоя байроқдорларига ҳам имкон берайлик. Балки келажакда улар бизни фаровонлик сари элтар”.\nЯм-яшил довуччага қараб туриб, унинг ўн кундан кейин сап-сариқ ўрик бўлишини билиш учун боғбон бўлиш шарт эмас. Шу маънода на Истанбулда қирғин қилган ва на Питер билан Стокгольмни қонга ботирган “ўзбек”лар мен учун янгилик эмас.\nБу қадимчи элементларни ҳали довучча ҳолида кўриб, хулосамни берган эдим. Жаҳолат, бидъат, хурофотнинг заққум каби заҳарли меваси булар. Технологик янгиликлар ўрнига даққиюнус сафсаталарни ëдлаб, “олим” бўлдик дейдиган бу тўдадан нари борса қотил, худкуш бомбачи ëки аëлларнинг авратидан бошқани ўйламайдиган, ДХХ етовидаги жоҳил мулла чиқади.\nНа Хоразмий, на Марк Цукерберг ва на Улуғбек чиқади булардан. Улар нон берганнинг қўлини тишлаган шоқол каби ўзларига бошпана берган Оврўпони остин-устин қилмоқчи бўладилар.\nБир пайтлар Че Геварага сиғиниб уйларни ëққан коммунистлар каби булар янги глобал мафкура бўлган ИШИД ғояси учун ўзларини харж қилишмоқда. Яна қайб этган улар бўлди, Оврўпо эмас. Бу манзарада улар чиркин, демократия эса ëрқин кўринди.\nҚадимчилик бизни жарга элтади. Чиқиш йўли эса жадидликда. Давлатчиликнинг республика шакли, дунëвийлик, илму ирфон, сўз, ифода эркинлиги, мустақил судлар биз учун хайрли ҳадафдир. Бу гаплар 100 йил олдинги жадид оталар гапидир. Жадид оталаримга шарафлар бўлсин.\nСалом. Қийинчилик кўраëтган ҳарбийларни ҳам гапиринг, Миллий гвардия ҳақидаям видео қилинг. Менинг эрим гвардияда ишлайди. Ойликларининг тайини йўқ. Офицер 3 млн 800, сержанти 3 млн олади. Уй йўқ. Квартирага 200$ берамиз. Қолганига ҳеч нима қилмасдан, зўрға кейинги ойликкача етволамиз.\nУйимизга таътилга зўрға бориб келамиз. Қуруқ боришга уяламан тўғриси. Ўзи ҳам кун бўйи уйида йўқ. 24 соат хизмат. Онда-сонда келиб кетади, холос. Ундан кўра Россияга бориб ишлагани яхши эди. Ҳеч бўлмаса 5 йиллик контракт тугасин, бўшайман, деяпти.\nКвартира излаб сарсонмиз, ундан бунга кўчиб. Ҳамма гвардиячи ҳарбийлар хор бўлиб юрибди. Халқ кулади устидан. Кеча биттасини елим ҳидлатиб ухлатиб, қизларнинг “мама”ларини ушлатиб, видеога олиб ташлашган. Шулар ҳақида видео қилсангиз, зора етиб борса тепага. Бизлар “Элтуз”ни кўрамиз. Лекин кўрманг, дейишди.\nҲа, қаттиқ талаб қилишди. Кўрадиганларга қаттиқ жазо қўллаймиз, дейишди.\nСизнинг аудиториянгиз катта, ҳаммаси мигрантлар бўлса керак. Чунки сизлар бу ерда хавфлисиз.\nШунга ҳамма қўрқиб, хўп кўрмаймиз, дейишяпти, мана аҳвол. Ҳамманинг ўз дунёқараши бўлса, ҳеч нимага даъват қилмаётган бўлсангиз, ақли бор одам оқ-қорани ажратволади-ку.\nЯқинда биттасини олиб кетиб қийнашибди, нимага “Элтуз” каналига аъзо бўлгансан деб, яшаш қийин, “Элтуз” ака.\nИжоддан тўхтаманглар! Яшириб бўлсаям кўриб турамиз, ҳеч бўлмаса сизлар бор-ку ҳақиқатни гапирадиган.\nЎлик президентнинг шоиргина қизи\nОдатда ваъзда улуғ шоирларнинг шеърларини айтамиз. Бу сафар Ўзбекистон биринчи президентининг 21-жазони ижро этиш масканида жазо ўтаëтган қизи, 49 ёшли Гулнора Каримованинг қамоқда ëзган шеърини эътиборингизга ҳавола қилсак:\nБу ерда сени ҳақоратлашар тинмай ва бошқаларга ҳам сени эзиш буюрилар,\nИнсон фарëдига кимса эътибор бермас,\nҲайвонга айлантирилган ҳазрати одам.\nБу ерда саноқли одамлар тангрига инонар,\nБу ерда сотқинлик арвоҳи подшоҳлик қилар,\nҲисобсиз одамнинг ҳаëти қамишдай синган\nВа улар юзтубан қулашга мажбурланмоқда.\nБу ерда инсонлик ëнмоқда.\nИнсон юзидан томиригача суғурилмоқда инсоний қиëфа,\nБу ерда шараф ва ғурурингдан мосуво қилишар,\nБуткул адо бўлгунинга қадар пажмурдаликда.\nБу ерда ҳар одам бўйнида нархнома,\nФақат рақамлар бу салтанатда султонлик қилар.\nФақат саноқли одамлар ит бўйинбоғини\nШарафсизлик учун боғламай қўйган бу ерда.\nБу ерда ҳамма нарса қийноқ устига қурилган.\nСени ҳар куни, ҳар он, ҳар сония қийнашар,\nЮрагингни эритиб қўрғошин ëмби қилиб қуйишар.\nБу ерда ҳаловат тушларга кирар,\nНа фарëд, на додингдан авлодинг бохабардур то абад.\nКимса сасин чиқармас бу ерда,\nВиждони ўлмаган, шарафи сўнмаган\nТанҳоларнинг қамоқ муддатини чўзишар бу ерда,\nБу ерда қонунлар топталмоқда.\nБу қонунларни ҳеч ким ўқимаган ҳеч қачон,\nТопташар ҳар он,\nОддий инсонликнинг яшаш тарзини,\nОдамнинг одамлигини ер билан бир қилишади бу ерда!!!\nКоммунизм доҳийси Ленин қамоқда ўтириб, ўз халқига сут билан кўринмас хатлар ëзган эди. Ишчи-деҳқонлар эса бу кўринмас хатни шағамга тутганида сут сарғайиб, ëзув кўринган. Бу ëзувни ўқиган афкор омма алангаланиб кетиб югуриб бориб пошшони ағдарган.\nЭшитсанг эртакка ўхшайдиган гаплар, аммо ҳақиқатда ҳам халқ исëн кўтариб, Николай Иккинчини тахтидан туширганди.\nЭртакни эса бир вақтлар Ўзбекистон бош вазири ўринбосари бўлган ҳурматли оғамиз Эркин Самандардан эшитсак. Эртак рус босқинчилари ҳақида.\nТуркистон генерал-губернатори бошлиқ катта қўшин Хивани узоқ муддат қамал қилиб, тўпга тутиб, охир-оқибат ғорат айлагач, улкан моддий бойликлар қатори нодир китобларимизни ҳам (кемаларга ортиб) Петербургга олиб кетишганини бугун биров биладими?\nБуни ўйлаганда ҳар гал менинг кўз ўнгимдан қуйидаги манзара ўтади:\nХива… вайрон этилган, нотовон пойтахт Хива.\nФерузхон Измуҳшур қалъасида муваққат қўним топган пайт.\n…Фон Кауфман ўз саркардалари билан аркка, хон саломхонаси, хобхонаси, хазинаси, кутубхонасига киради.\nГенералнинг кўзи биринчи бўлиб тахтга тушади. Олтин, кумуш, зумрад, лаъл билан сайқал берилган бебаҳо тахт, шоҳ-хонларгагина насиб айлайдиган мўъжизакор ҳашам…\nГенерал суриштиради. Қачон қурилган, ким ясаттирган? Айтишади. Муҳаммад Раҳимхон Биринчи замонида ишланиб ўрнатилган. Яна сўрайди генерал: қайси хонлар ўлтурган бунда? Айтишади: Оллоқулихон, Раҳимқулихон, Муҳаммад Аминхон, Саййид Муҳаммадхон ва сўнггиси Муҳаммад Раҳимхон соний – Ферузхон.\n— Ол, кўтар, — дейди югурдакларига генерал, — бу зийнатли тахтнинг жойи Санкт-Петербургдадир.\nСаройни тахтдан мосуво этишади, ҳиринг-ҳиринг кулишади.\nХазина… Унда гўё ёруғ оламнинг бор бойлиги, гўзаллиги жамулжам. Алоҳида-алоҳида зумрад қутиларга терилган жавоҳирлар, сопи олтин, кумуш, нодир тошлардан ишланган қилич, ханжар, пичоқлар.\nБир антиқа эгар генерални жуда ҳайратга солди. Эгар ҳинду, форсу хитой жавоҳирларини ўзида мужассам айлаган, баҳосини фақат чин заргарларгина айтиб бера оладиган сарват эдики, Туркистон генерал-губернатори унинг ёнидан кетолмай қолди.\n— Буни ҳам ол, — деди охири югурдагига:\n“Энди бунинг фақат номи хонлик…”.\n… Генерал хон кутубхонасининг довруғини эшитган, бугун эшиклари ланг очиқ бу ҳикматхонага худди ўзиникидай беистиҳола қадам ташлаб кирди.\nБунда жам бўлган қўлёзмалар таърифини келтиришга тил ожиз эди. Дунёнинг бурж-буржларидан йиғиб келтирилган илмий, бадиий топилмалар, нодир таржима асарлар. Император саройига безак бўла оладиган тенгсиз сарват…\nТопшириқ бўлди, олиб кетиш учун бари сараланиб, сандиқларга жойланди.\nХолиси калом, руслар бизни давлатчилигимизнинг барча аломатларидан маҳрум қилишди.\nСизга қардош бўлолмаймиз\nВаъз бошида Жаҳонгир Отажоновни озгина танқид қилдим. Аммо Жаҳонгир ўз жонли ëйинида Россия босқинчилиги ҳақида тўғри гапларни айтди ва Россия билан ҳар қандай келишув бизга кулфат келтиришини тушунтирди. Раҳмат шу гап учун, Жаҳонгир.\nШу кунларда рус шовинисти Жириновский Ўзбекистонни Россиянинг бир губерняси сифатида қўшиб олиш ҳақида гапирди.\nҚалбан ва фикран манқурт бўлган ўзбек бошқарув элитаси бу ҳақоратни ютиб индамай ўтирибди.\nШу ўринда украин шоираси Анастасия Дмитрук шеърини Улуғбек Ҳайдаров таржимасида эшитсак. Шеър рус босқинчиларига аталган.\nСизга қардош бўлолмаймиз,\nБуни билинг Сиз.\nВатандош ҳам эмасмиз,\nОзод бўлишга йўқми ҳаддингиз,\nДемак сизу бизнинг йўлимиз бошқа.\nЎзингизни “Катта” атадингиз Сиз,\nБизга сиз танимас Кичиклар афзал.\nҲа, сиз кўпсиз, аммо руҳингиз сўник,\nСиз каттасиз, холос, биз эса Буюк.\nҲамон питирлайсиз. Бесарамжонсиз,\nСиз фақат ҳасаддан ёнасиз, холос.\nЭрк сўзи сиз учун тамом бегона,\nСизга қуллик занжири бешикдан мерос.\nСиз томонда сукут баҳоси олтин.\nБиздачи, Молотов коктейли ёнар.\n“Қариндош” бўларми шунчалик сўқир?\nБоқинг, қалбимизда қайноқ қон оқар,\nҚуролсиз ҳам бизлар жуда хавфлимиз,\nЧунки зарра қўрқув йўқдир кўзларда.\nМерганлар нишони остида ундик,\nЁшимиз улғайди, шаҳд бор сўзларда.\nТиз чўктирди бизни бузғунчи кучлар –\nБиз исён кўтариб, ёғийни қувдик.\nСичқоннинг инини тиллага олган,\nСотқинларни ўз қонига ювдик.\nСиз янги топшириқ олаётган чоғ,\nБизда бошланади шиддатли исён.\nСизда – подшоҳ, бизда – демократия.\nБиз қардош бўлмасмиз сизла\ndata-title="Гилам нега учмайди ëки давлат қандай бошқарилади?" data-description="
Бу ерда ўзлари учун йиғлашмас,

Бу ерда йиғлатар бировнинг дарди.

Бу ..." data-image="https://eltuz.com/wp-content/uploads/2021/03/rasm4298142.jpg" data-url="https://eltuz.com/video/217101/" data-services="facebook,odnoklassniki,twitter,telegram" data-counter="ig">


Кунлар совиши коронавирус инфекцисининг тарқалишига сабаб бўладими? - zarnews.uz\nМинтақамизга кириб келган совуқ ҳаво оқими пандемия шароитида касалланиш хавфини ошириши юзасидан мулоҳазалар пайдо бўлмоқда. Айни пайтда Европа давлатлари коронавирус инфекциясининг янги тўлқини билан курашмоқда. Туркияда кафе ва ресторанлар фаолияти тўхтатилди, қисман комендантлик режими жорий этилди.\nХўш, кунлар совиши биздаги коронавирус билан боғлиқ ҳолатга қандай таъсир қилиши мумкин? Ушбу масалага ойдинлик киритиш мақсадида ССВ матбуот хизмати мутахассисга мурожаат қилди.


Ҳомила операция туфайли она қорнидан олиниб яна жойига қайтариб қўйилди 1-12-2021, 14:14 | Zamin.uz\n07:25 / 12.02.2019\nҲомила операция туфайли она қорнидан олиниб, яна жойига қайтариб қўйилди\nБуюк Британияда ҳали туғилмаган бола операция ўтказиш учун она қорнидан олиниб, яна жойига қайтариб қўйилди. Бу ҳақда The Mirror нашри хабар берди.\nАпрелда кўзи ёриши керак бўлган Бетан Симпсон исмли аёл шифокор кўригидан ўтганда, ултратовуш ташхиси ҳомилада баъзи оғишлар борлигини кўрсатган. Ҳомиладорликнинг 5-ойида бўлган аёл батафсил кўрикдан ўтиш учун Эссекс графлигидаги шифохонага жўнатилган. Бу ерда шифокорлар ҳомилада умуртқа титилиши – ҳомиланинг она бачадонида орқа мияси тўлақонли ривожланмайдиган нуқсонни аниқлашган.\n“Бизга ҳомиладорликнинг боришига аралашмаслик, уни тўхтатиш ёки янги опция – қизчанинг туғилишигача операция ўтказишни таклиф қилишди. Биз операцияга рози бўлдик”, деб айтмоқда аёл. Бунинг учун бир қатор таҳлил ва синовлар ўтказилиб, ҳомила ва она ҳолати батафсил текширилган.\nАёл ҳомиладорликнинг 6-ойида операция қилинган. Симпсон Британияда бундай даволаниш олган 4-аёл бўлди. Жарроҳлар ҳомилани она қорнидан олиб, орқа миясини тиклаб, уни яна она қорнига қайтариб қўйишган.\nОперация муваффақиятли ўтган. “Афсуски, Англияда 80 фоиз болалар ота-оналари касалликдан хабар топишгандан кейин нобуд бўладилар”, деб айтган аёл. У бўлғуси оналарни бундай ташхисдан қўрқмасликка чақирган, чунки унинг фикрича, даволаш услублари ҳозирда анча такомиллашган. «Замин» янгиликларини «Вконтакти»да кузатиб боринг\n1-12-2021, 09:44, Жамият\n1-12-2021, 21:03, Жамият\n30-11-2021, 23:33, Жамият\nБугун, 18:34, Спорт\n1-12-2021, 17:30, Спорт\n1-12-2021, 14:14, Жамият\nЯнгиликлар » Дунё » Ҳомила операция туфайли она қорнидан олиниб, яна жойига қайтариб қўйилди\nБугун, 18:18, Маданият\nБугун, 18:16, Спорт\nКеча, 19:54, Спорт\nЖаҳон банки Афғонистонни қўллаб-қувватлаш учун 280 млн доллар маблағ ажратади


Максим Бакиев Қирғизистонда «мустақил маҳкама» бўлса экстрадиция қилинади | ҚИРҒИЗИСТОН ЯНГИЛИКЛАРИ\nМаксим Бакиев Қирғизистонда «мустақил маҳкама» бўлса экстрадиция қилинади\nБуюк Британия ҳокимиятдан қулатилган президент ўғли Максим Бакиевни экстрадиция қилишга тайёр — фақат бу учун Қирғизистонда «мустақил ҳакамлар, адолатга таянган адлия ва инсон ҳуқуқларининг таъминланган» бўлиши керак, деди Буюк британия давлат министри Эдвард Фолкс.\nБритания адлия давлат министри Эдвард Фолкс бир неча сабабга кўра Максим Бакиевнинг экстрадиция қилиш муддатини аниқ айта олмаслигини билдирди.\n«Экстрадиция қилишдан аввал бизнинг ҳукумат берилиши режалаштирилаётган давлатдаги адлиянинг даражасини баҳолайди. Бундан ташқари, суд тизимининг мустақиллиги ва инсон ҳуқуқларининг сақланиш даражаси баҳоланади», — дейди Фолкс.\nМаксим Бакиев Қирғизистонда коррупция, давлатга зарар етказиш ва бир неча айбловларда айбланиб 25 йиллик қамоқ жазосига сиртдан маҳкум этилган\nФолкс сўзларига кўра, агар Буюк Британия ҳукумати мазкур шартлар ичидан «бирортаси шубҳа туғдирса» экстрадиция ҳақида ҳамкорликдан бош тортади. Айни пайтда у Қирғизистон маҳкама тизимида реформалар юраётганини ва демократиянинг ривожланаётганини ижобий баҳолашини айтган.\nЎз ўрнида Қирғизистон ҳукумати Буюк Британияни жиноятчини яширганликда айблаб, танқид қилиб келади.\nАввалроқ Қирғизистон президенти Алмазбек Атамбаев Максим Бакиевни беришдан бош тортган Буюк Британияни танқид остига олганди.\n«Гардиан» газетасининг ёзишича, Атамбаев Буюк Бриятанияга танқидларни ёғдирган — у Европа давлатини Қирғизистондан миллионлаб долларни ўмарган шахсни беркитаётганликда айблаган.\n«Ахир Буюк Британия Муаммар Қаззофий ёки Башар Асаднинг болаларига бошпана бердими? Нега энди Қирғизистонга нисабатан бундай ўзгача муносабат бўляпти? Британия ҳукумати Қирғизистондаги демократик ислоҳотларга кўмак кўрсатишини билдиряпти. Бироқ бу ёлғон. Сиз бизни ўмарган кимсага бошпана бердингиз. Биз ўғирланган пулларга холис сайловлар ўтказишимиз мумкин эди», — дея Атамбаев сўзларидан иқтибос келтиради газета.\nПрезидент шунингдек Британия ҳукуматининг ҳаракатларини тушунмаслигини билдирганди.\n«Мен 20 йил мухолифатда бўлдим ва доим демократия учун курашиб келдим. Бироқ демократия ҳақидаги баландпарвоз сўзлар ортида жирканч ёлғон яширинганини ҳаёлимга ҳам келтирмаган эдим. Британия демократиянинг асосчиларидан бири ва биз бу давлат ҳукуматининг Қирғизистонга нисбатан қилаётган ҳаракатларини тушунмаяпмиз. Мен сиёсатчиларнинг бунчалар сурбет ва порахўр бўлишини кутмаган эдим», — деган Атамбаев.\nМаксим Бакиев отасининг президентлик даврида Ривожлантириш, инвестиция ва инновация марказий агентлиги бошчиси бўлиб тайинланганди.\n2010 йилги ҳокимият алмашувидан сўнг унга қарши жиноий иш очилган ва Биринчи май район суди Максим Бакиевни 3 йилгача маълум лавозимни эгаллаш ҳуқуқидан маҳрум этиб, унинг мол-мулкини мусодара этишга ҳукм қилди.\nМаксим Бакиев маҳкама тарафидан «Северэлектро» электр ширкатини сотиб давлатга 133 млн АҚШ доллари миқдорида мулкий зарар етказганликда ҳам айбдор деб топилганди.\nБош прокуратурага кўра, кичик Бакиевнинг қилган жиноятлари ичида Иссиқкўл областидаги ерларни ноқонуний равишда сотганлик ҳам бўлган.\nПрокуратуранинг ўшанда тарқатган баёнотга кўра, ушбу ўзлаштириш оқибатида давлатга 123 млн сомдан ошиқ зарар келтирилган.\nБош прокуратура мазкур ҳолат юзасидан Буюк Британиядан Максим Бакиевни Қирғизистонга юборишни талаб қилганди.\n2010 йилнинг май ойида у Интерпол орқали халқаро қидирувга берилган — ўша йилнинг 14 июнида у ижарага олинган шахсий самолётда Буюк Британиянинг «Фарнборо» аэропортига қўнган ва маҳаллий полиция тарафидан қўлга олинган эди.\nАввалги мақолаНоринлик қария йўқотган эчкисини «Твиттер» орқали топди\nНавбатдаги мақолаБишкек милицияси энергоинқироздан норозилар митингини тарқатиб юборди


Жорий «Фаол инвестициялар ва ижтимоий ривожланиш йили»да Қашқадарё вилояти Миришкор тумани пиллакорлари 776 қути ипак қурти парваришлаб, белгиланган шартнома режасини қулай муддатларда бажардилар. Хомашё қабул қилиш пунктига режадаги 60 тонна ўрнига амалда қарийб 61 тонна юқори сифатли ипак етказиб берилди.\nПилла тайёрлаш режа-мажбуриятини туманда биринчи бўлиб адо этган «Авазчўл», Автономов номли, «Олтин бошоқ», «Миришкор», «Тошкент», Р.Ғойибов номли, «Помуқ», С.Муродов номли ҳамда бошқа массивлардаги фермер хўжаликлари жамоалари ва оилавий звенолар муносиб ҳисса қўшишди. Мазкур массивлар пиллакорлари кўзланган ҳосилни қисқа муддатларда саранжомлаб, белгиланган режа-кўрсаткични ошириб адо этишда кўпчиликка ўрнак бўлишди.\n«Фахрий чўпон ғурури», «Сафар ота, «Тошев Рўзибой Сайфуллаевич», «Файзиев Ҳомид Файзиевич» ҳамда «Маматов Фирдавс Дилшотович» каби ўнлаб илғор фермер хўжаликлари ва Узоқова Тўйча, Отаева Фароғат, Тошева Гулсум, Эгамбердиева Раъно, Дўстова Гулшод, Худойназарова Назокат, Қўчқорова Хуршида, Абдинабиева Сайёра етакчилигидаги жамоалар ҳар қути пилла уруғидан 70-80 килограммдан ошириб юқори сифатли ҳосил кўтаришди.\n07:36 / 27.12.2021\nПилла етиштирувчиларга субсидия ажратилади


Интенсив олма боғини яратишда хатолардан қочиш ва хатарни камайтириш: Нина Дмитраш изоҳлари • EastFruit\nБош саҳифа › Янгиликлар › Интенсив олма боғини яратишда хатолардан қочиш ва хатарни камайтириш: Нина Дмитраш изоҳлари\nИнтенсив олма боғини яратишда хатолардан қочиш ва хатарни камайтириш: Нина Дмитраш изоҳлари\nМуаллиф: EastFruit 18 Mar 21 15 Май 21 010\nИнтенсив олма боғига асос солишдан аввал келажакда ундан юқори сифатли ҳосил олиш, доимий равишда эҳтимолий хавфларни минималлаштириш бўйича режа тузиш керак. Ушбу фикрни 16 март куни бўлиб ўтган “Тожикистоннинг мева-сабзавот сектори – энг яхши инвестиция макони” деб номланган Миллий онлайн-конференцияда мевали экинларни етиштириш технологиялари бўйича маслаҳатчи Нина Дмитраш (Украина) билдирди.\nТадбир Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФAО) ҳамда Европа тикланиш ва тараққиёт банки (ЕТТБ) кўмагида EastFruit халқаро лойиҳаси томонидан ташкил этилди. Анжуманнинг ахборот ҳамкори – Sapienza агромедиа агентлиги.\n“Меваларни боғга экишдан олдин ҳудуд, етиштириш жойи ва корхона ўрнашган ерга қараб, ушбу хавфларни аниқлаштириб олиш муҳим аҳамиятга эга”, деди мевали экинларни етиштириш технологиялари бўйича маслаҳатчи. Шунда интенсив боғ ташкил этиш натижасидан умидсизлик юзага келмайди.\nНина Дмитрашнинг сўзларига кўра, биринчи хавф табиий ва иқлим шароитидир. Бунга совуқ, баҳорги изғирин, дўл, давомли ёмғир, юқори ҳарорат ва қурғоқчиликни мисол қилиш мумкин.\n“Иккинчи хавф – бу мутахассислар етишмовчилиги ёки улардаги малака етарли эмаслиги. Aхир, агар боғдорчилик билан шуғулланадиган киши етарли тажрибага эга бўлмаса, унда яхши натижага ишонмаслик керак – улар, айниқса, интенсив боғдорчилик билан шуғулланишда сезиларли хатоларга йўл қўйишади. Кейинчалик бу ҳосилнинг миқдори ва сифатига таъсир қилади.\nНавбатдаги хавф меҳнат ресурслари билан етарли даражада таъминланмаслик. Aгар сиз боғ барпо қилишни режалаштирган бўлсангиз-у, меҳнат ресурслари етишмаётган бўлса, унда, масалан, бошқа жойлардан ишчиларни жалб қилиш имконияти мавжудлигини тушунишингиз керак. Дарҳақиқат, олма етиштиришнинг интенсив технологияси билан кўчат ўтқазишда ҳам, кейинчалик дарахтларни кесишда ҳам, меваларни йиғишда ҳам ўзига яраша талаблар бор”, деб тушунтирди Нина Дмитраш.\nМутахассиснинг сўзларига кўра, яна бир хавф – бу техника ва ускуналар етишмаслиги ва ишлаб чиқариш ҳамда моддий-техник ресурслар – ўғит, экинни ҳимоя қилиш воситалари билан ўз вақтида таъминланмаганликдир. “Таъкидлаш жоизки, минимал ускуналар тўплами бўлмаган тақдирда интенсив боғ барпо этиш мумкин эмас, чунки бу ўз вақтида бажарилиши керак бўлган жуда кўп технологик операцияларни талаб қилади.\nБундан ташқари, технологик операцияларнинг оптимал муддати ва ишларнинг малакали бажарилиши – дарахт экиш, кесиш, ҳимоя воситаларини қўллаш, маҳсулотларни йиғиш талабларига риоя қилинмаганда ташкилий хатарлар мавжуд”, дейди мутахассис.\nЎз нутқида Нина Дмитраш интенсив боғ ташкил этишда пахтакорлар, кўпинча, йўл қўядиган асосий хатоларни ҳам батафсил баён қилди. Улар қаторида мутахассис боғ учун нотўғри ер танлаш ва тупроққа етарли ишлов бермасликни сабаб қилиб кўрсатади.\n“Ушбу хато кейинчалик боғнинг бутун фаолияти давомида мавжуд бўладиган хатарларнинг юзага келишига таъсир қилади. Масалан, қаторларни нотўғри жойлаштириш ёки ер рельефини нотўғри танлаш. Шу сабабли, ушбу омилларнинг барчасини боғга асос солишдан аввал кўриб чиқиш керак. Бунга қўшимча равишда, тупроқни зарур озуқавий моддалар билан таъминлаш учун боғни барпо қилишдан олдин нима қилиш кераклигини тушуниш, тупроқни таҳлил қилиш лозим”, дейди Нина Дмитраш.\nМуайян минтақа учун навларни нотўғри танлаш – олма етиштирувчи боғбонларнинг яна бир одатий хатосидир. Масалан, қизил мевали навларни танлаётганда Нина Дмитрашнинг сўзларига кўра, бутун меванинг бир хил рангланиши учун маълум ҳарорат фарқлари зарурлигини тушуниш керак. Меваси қизил рангда пишадиган олма навлари экиладиган Марказий Осиёнинг кўплаб минтақаларида бундай фарқлар мавжуд эмас.\nЯна бир хато – бу сифати яхши бўлмаган кўчатларни танлаш ва уларни экишдаги нотўғри тутумдир. Ушбу хатони бартараф этиш учун сертификатланган майдонларда етиштирилган кўчат намуналарини сотиб олиш керак. Шу билан бирга, экиш давригача кўчатларни сақлаш ва ташиш шартларига риоя қилиш ҳам муҳим.\nАксарият ҳолларда, Нина Дмитрашнинг сўзларига кўра, интенсив олма боғини барпо этаётганда дарахт экишнинг нотўғри схемаси танланади. У мавжуд захира ва навларга қараб аниқланиши лозим. Бунда қатор ораларидаги масофа боғ барпо этишда у ёки бу техника ва ускуналардан фойдаланишга боғлиқ бўлиб, дарахтлар орасидаги оралиқ танланган навга ва келажакда экиш режалаштирилган экин турига боғлиқ.\nЧанглатувчиларнинг нотўғри танланиши ва жойлашиши ҳам олма етиштиришда энг кўп учрайдиган хатолардан биридир. “Aхир, ҳосилнинг нафақат миқдори, балки сифати ҳам чангланишга боғлиқ, чунки яхши чангланиш юқори зичликдаги меванинг катта ҳажмини олишга имкон беради ва бу маҳсулотни сақлаш муддатига таъсир қилади.\nБундан ташқари, кўпинча, интенсив олма боғи томчилатиб суғориш тизими, суғориш тезлиги ва муддатлари назорат қилинмаган ҳолда ташкил этилади. Томчилатиб суғоришсиз интенсив боғ бўлиши мумкин эмас. Суғориш тадбирлари кўчат ўтқазгандан сўнг уларнинг дарҳол тутиб кетиши даражасини ошириш имконини беради. Бунда кўчатларда ҳам турли касалликларга нисбатан юқори қаршилик шаклланади. Шунингдек, томчилатиб суғориш ёрдамида тупроқ ва ўсимлик таркибида озуқавий моддалар етишмаслиги хавфини ҳам минималлаштириш мумкин. Бироқ, тупроқ намлигини доимий равишда назорат қилиб бориш ва суғоришни эҳтиёжга мувофиқ ҳамда тупроқ талаб қиладиган ҳажмда ўтказиш ҳам муҳимдир”, дейди мевали экинларни етиштириш технологияси бўйича маслаҳатчи.\nШунингдек ўқинг: Ўзбекистон, Қозоғистон ва минтақанинг бошқа мамлакатларида интенсив боғдорчилик ва олма бизнесининг энг долзарб муаммолари: Топ-10\nМутахассис шунингдек, интенсив олма боғларининг лойиҳаларини қўллаб-қувватлаш тизимисиз боғ яратиш мумкин эмаслигини таъкидлайди. Шунинг учун ҳам боғ барпо этишга киришишдан олдин унинг мавжудлигини таъминлаш муҳимдир. Aгар бу ишни амалга ошириш кечиктирилса, кўчатларнинг илдиз тизими бузилади, натижада, дарахтнинг мева бериш даври кечикади.\nНина Дмитраш, шунингдек, кўпчилик боғбонлар боғни ўтқазгандан кейинги дастлабки 3 йил ичида дарахтлар шаклига ишлов беришни амалга ошириш керак эмас, деб ҳисоблашади. Бу катта хато. “Экишдан сўнг дарҳол дарахтларни кесиш керак ва бир йилдан сўнг тожи шакллантирилади. Бу истиқболда ушбу жараёнга кетадиган харажатларни минималлаштириш ва боғда мева етиштиришнинг барқарор даражасига эришиш имконини беради”, дея хулоса қилади мутахассис.\nОлма боғини М9 кичик ўлчамда Грузия шароитида каллаклаш бўйича маҳорат видео-дарсини қуйидаги ҳаволада кўриш мумкин.\nМутахассис, шунингдек, боғни зараркунанда ва касалликлардан ҳимоя қилиш масалалари ҳамда ушбу ёндашувларнинг Марказий Осиё учун ўзига хос хусусиятларига эътибор қаратди. Бундан ташқари, мутахассис агар олма узоқ муддатли сақлаш учун ўстирилаётган бўлса, боғни шакллантириш ва муҳофаза қилиш технологиясида буни аввалдан ҳисобга олиш кераклигини таъкидлади.\nНина Дмитраш тақдимотининг тўлиқ видеосини қуйида кўриш мумкин:\nвидеоинтенсив боғларНина ДмитраштехнологияларТожикистонТожикистоннинг инвестиция имкониятлари 2021томчилаб суғоришяблоко\nАҚШда мева-сабзавотларни изохор усулида музлатишнинг янги технологияси тақдим этилди\nОлма нархи Украинада энг паст даражага тушдими?\nEastFruit 14 Окт 21 18 Окт 21\n16 Окт 21 16 Окт 21 0780\n24 Май 21 2 1009\n14 Окт 21 14 Окт 21 0181\n9 Окт 21 9 Окт 21 099\n8 Окт 21 8 Окт 21 082


Жиззахда Ҳиндистоннинг технология институти филиали очилади - UzNews.uz\n16 февраля, 13:15 181 0\nЖиззахда Ҳиндистоннинг технология институти филиали очилади\nИнститутнинг Жиззахдаги филиалида 6 та факультет очилади.\nЖорий йил 15 февраль куни Жиззах вилояти ҳокимлигида Ҳиндистон давлатининг “Sambhram” гуруҳининг филиали ҳисобланадиган “Sambhram” технология институти филиалининг очилиши юзасидан учрашув ўтказилди.\nУчрашувда “Sambhram” гуруҳи аъзолари ҳамда вилоят ҳокими Эргаш Салиев иштирок этди.\n“Sambhram” технология институти филиалини яратиш ва унда ўқитиш йўналишларини белгилаш бўйича амалий ҳаракатларга ўтиш мақсадида Жиззах вилояти ҳокими Эргаш Салиев ва “Sambhram” гуруҳининг раиси Др. Награж Венкатеш ўртасида меморандум имзоланди.\nУнга кўра, “Sambhram” технология институтининг Жиззахдаги филиалида 6 та факультет очилади.\nМаълумот учун, “Sambhram” технология институти таълим, соғлиқни сақлаш, уй-жой қуриш, мулкни ривожлантириш, меҳмонхоналар ва дам олиш жойларидаги хизматлари билан кенг танилган. Институтнинг 30 йиллик изчил ва сифатли таълим тажрибаси бўлиб, дунё бўйлаб 7 та халқаро кампусларига эга.


6 декабрь, 2020, 20:51\nТеглар:Каратэ | Ўзбекистон кубоги | Тошкент\nҒолиб ва совриндорлар муносиб тақдирланди.\n5-6 декабрь кунлари Тошкентдаги Сингапур менежментни ривожлантириш институтининг спорт залида Ўзбекистон ITKF каратэ-до федерацияси томонидан ташкил этилган ўсмир ва ёшлар ўртасида Ўзбекистон кубоги турнири бўлиб ўтди.\nУшбу мусобақага бўлган қизиқиш жуда юқори бўлди. Айниқса, рамзий маънодаги 5 ёшли қизалоқлар ўртасидаги баҳслар жуда қизғин кечди. Очилиш маросими ҳам юқори савияда ташкил қилинганлиги спортчиларда катта таасcурот қолдирди.\n“Расман федерация сифатида иш бошлаганимизга кўп бўлмади. Ундан аввал, Республика анъанавий каратэни ривожлантириш маркази сифатида фаолият юритгандик. Янада аниқроқ айтсак, 2020 йил 24 июнда федерация мақомини олдик. Шундан кейинги илк катта мусобақамиз ушбу Ўзбекистон кубоги бўлди. Тўғри, бироз камчиликлар бўлди. Иш бор жойда камчилик бўлади дейишадику… Навбатдаги мусобақаларимиз янада чиройли ва ташкилотчилик савияси ҳам юқори бўлади, деган умиддаман ва бунга ҳаракат қиламиз. Мақсадимиз юртимизда ушбу яккакураш турини оммавийлигини ошириш баробарида юртимиз шаънини халқаро ареналарда муносиб ҳимоя қилишдир”, - дейди Ўзбекистон ITKF каратэ-до федерацияси раҳбари Шуҳратжон Кушмуратов.\nМазкур мусобақага мамлакатимизнинг турли ҳудудларидан 200 нафарга яқин спортчи ташриф буюрди ва ғолиблик учун кураш олиб бордилар. Ката, кумитэ ва Эн-Бу йўналишларида ўтказилган беллашувлар жуда қизиқарли кўриниш олди. Якунда ғолиб ва совриндорлар муносиб тақдирландилар.


Давлатимиз раҳбари Нукус шаҳрида барпо этилаётган кўп қаватли уй-жойлар ва IT-паркни бориб кўрди.\nШу ерда IT-парк ҳам қурилмоқда.\nМаълумки, бу йил мамлакатимизда “Илм, маърифат ва рақамли иқтисодиётни ривожлантириш йили” деб эълон қилинган. 8 июнь куни Президент ҳузурида ўтказилган тақдимотда ҳудудларда соҳа ривожига шароит яратиш, Бухоро, Наманган, Нукус, Самарқанд, Урганч ва Жиззах шаҳарларида Тошкентдаги IT-парк филиалларини ташкил этиш бўйича вазифалар белгилаб берилган эди.\nДавлатимиз раҳбарига Қорақалпоғистонда ёшларни ахборот технологияларига ўқитиш ва шу соҳада бандлигини таъминлаш режаси тўғрисида маълумот берилди. IT-паркда ахборот технологиялари бўйича мутахассислар қишлоқ хўжалиги, соғлиқни сақлаш, коммунал хўжалик, таълим, туризм, маданият, қурилиш ва транспорт каби соҳаларда турли истиқболли лойиҳалар устида иш олиб боради. Шунингдек, рақамли технологиялар ўқув маскани, коворкинг маркази, ўқув ва киберспорт хоналарида ёшлар малакаси оширилади.\n- Тошкентда нима янгилик бўлса, Нукусга келиши керак, - деди Президент. - Янгича ишламасак, замон қабул қилмайди.\nДавлатимиз раҳбари Тошкент шаҳри туманларини Нукус шаҳри маҳаллаларига бириктириш, кўчаларни ёритиб, ободонлаштириб, савдо ва хизмат шохобчаларини кўпайтириш, аҳолининг дам олиши учун шароитларни кенгайтириш зарурлигини таъкидлади.


24 май 2022, Тошкент вақти: 16:30\nМарҳаматлик милиция сержанти кўзи ожизларга нисбатан ноҳақлик бўлаётгани виждонини қийнаб юборганини айтади.\nАндижон вилояти Марҳамат туманидан қўнғироқ қилган ва ўзини ички ишлар ходими, милиция сержанти, деб таништирган йигит Озодликка туманда кўзи ожизларга нисбатан бўлаётган ноҳақлик ҳақида хабар берди.\nТабиийки, бу киши исмини сир тутишимизни сўрагани боис, унинг шахсига оид маълумотларни ошкор қилмаймиз.\n- Ўзбекистонда яна кичкина раҳбарлар томонидан ноҳақлик бўлаяпти. Марҳамат туманида кўзи ожизлар жамияти бор. Шу жамиятга 350 та одам аъзо бўлган. 350 та одам фойдаланиб турган 8 сотихли ер биносига эга бўлган идорани Абдуғаффор деган одам билан Козимжон деган одамлар қалбаки документ қилиб олишган. Улар “биз сотиб олганмиз”, деб талашишаяпти. Бу кўзи ожизлар президентга ëзишибди. Марҳамат туманининг ҳокими: “ҳаракат қилаяпмиз”, деяпти. У одам ҳаракат қилгани билан амалда ҳеч қандай ўзгариш бўлмаяпти. Бугун пожарний келди, милициялар бўлди шу ерда, докторлар, тез ëрдам, маҳалла комитети - ҳаммаси кўзи ожизларга қарши тураяптики, суд қарор чиқарган. “Чиқиб кетинглар бу бинодан” деб, ташқарига ҳайдашаяпти.\nОзодлик: Пожарнийлар, маҳалла комитетларининг бориб олишига сабаб нима?\n- Юзлаб одамлар тўпланаяпти, агар жанжал чиқса, ëрдам бериш мақсадида ëки бошқа мақсадда келдида улар ҳам.\nОзодлик: Воқеага гувоҳ бўлдингиз-а сиз?\n- Воқеага гувоҳ бўлдим. Кўзи ожизлар: “Президентга бизнинг оҳларимиз етмаяпти” деб жуда ҳам хафа. Яна Абдуғаффор келиб: “Бу ерни бузаман мен, сотиб олганман, сенлар қаерга чиқсанг чиқавер”, деяпти. 350 та кўзи ожизнинг тақдири билан у қизиқмаяпти.\nОзодлик: Сиз мана ички ишларда ишлайсиз. Ўзингизга яраша ваколатларингиз бор. Сиз бориб ҳужжатингизни кўрсатиб, “Қани кўрсатинглар ҳужжатларни” дейишга ҳаққингиз борми-йўқми?\n- “Кўрсатаман, уйимда бор” деяпти. Ëзда ҳам уйида эди, ҳозир ҳам уйида.\nОзодлик: Сизлар куч ишлатар тузилмалар ҳисобланасизлар. Агар одам қонунга бўйсунмаса, ҳақиқатан ҳужжати қалбаки бўлса, сизда куч қўллаш, уйига бориб тинтув ўтказиш ҳаққи бор-ку тўғрими?\nОзодлик: Нимага шунақа чора кўрилмаяпти? Масалан, сиз ўзингиз шунга ҳаракат қилсангиз бўлмайдими?\n- Мен ҳаракат қилсам, биз энди кичкина одамлармиз. Бунинг орқасида биласизми, Абдуғаффор қанча биноларни сотиб фойдаланди, қамалиб чиқди, бошқа бўлди. Лекин бу одам ўзига хулоса чиқармаяпти. Мен энди ўзларидан сўрадим. Буларга раҳмим келиб, “Нима гап?” деб сўрадим. Фойда бўлмаяпти ҳозирча.\nОзодлик: “Раҳмим келди кўзи ожизларга” деяпсиз.\n- Албатта раҳмимиз келади-да. Ўзингиз ўйланг, Худо буларни ногирон қилиб қўйган бўлса, шунчалик булар ишласа, кўриб туриб виждоним қийналаяпти-да. Мен мажбур нима қилаяпман. Майли, мени қамасин ëки ишдан бўшатишсин, лекин ўзингиз ўйланг - ҳаммамиз инсонмиз-ку. Пулни деб, тирикчиликни деб, виждонимизни сотмаймиз-ку. Мен, ҳеч бўлмаса, сизларга телефон қилсам, бутун дунë эшитади, президент, Вазирлар Маҳкамаси ҳаммаси эшитади-да, ўтган сафаргига ўхшаб бости-бости бўлиб кетади, деган умидда сизларга телефон қилаяпман.\nОзодлик: Мен сизга ишонсаммикан-ишонмасаммикан, деб турибман. Чунки ички ишлар структурасида ишлаб туриб, сизга ўхшаб кичкина унвони бўла туриб, бизга қўнғироқ қиладиган милиционерлар деярли бўлмаган. Бунақанги катта жанжал ортидан хабар берадиганларини мен шахсан учратмаганман. Шунинг учун мен ҳайрон қолаяпман. Сизни нима турткилади бизга мурожаат қилишингизга?\n- Мен буларнинг кўпини танийман-да. Буларнинг ичида яхши инсонлар кўп. Буларнинг биносида ҳам турганмиз бир пайтлар.\nОзодлик: Фақат раҳмингиз келгани учун, шуларга нисбатан адолатли қарор бўлсин, деб бизларга телефон қилаяпсиз, шунақами?\n- Биз ўша ерда тинчлик сақлаб турдик. Кўзи ожизлар, катта-катта оқсоқоллар, ëш аëллар, болалар жамики кўзи ожизлар тўпланишди-да ўзларининг ҳақ-ҳуқуқини ҳимоя қилиш учун. Бизнинг ички ишларда ҳам яхши, раҳмдил инсонлар кўп-ку, - дейди Ички ишлар бўлимида ишлайдиган ва сержант унвони бўлган орган ходими.\nМарҳаматлик милиция сержанти берган бу хабарга биз очиғи шубҳа билан қарадик ва сўнгра Ўзбекистон ногиронлар жамиятининг Марҳамат тумани бўлими билан боғландик.\nБўлим мутасаддилари милиция сержанти берган маълумотларнинг ҳаммасини тасдиқлади. Шунингдек, бўлим раҳбарияти жума куни туман ҳокими билан айнан шу масалада алоҳида учрашув белгилангани ва бино ана шу учрашувдан сўнг ногиронларнинг ўзида қолишига ишончи комил эканини айтди.\nБиз эса овозини ёзиб олишимизни истамаган бу мутасаддининг ҳоким билан учрашуви тафсилотларини ўрганишга ва бу ҳақда сизга хабар қилишга ҳаракат қиламиз.


Енди Қазақстанда ҳайўанларға қарата мийримсиз мүнәсибетте болганы ушын 2 жылға шекем қамалыўы мүмкин » Zaman.uz\nЕнди Қазақстанда ҳайўанларға қарата мийримсиз мүнәсибетте болганы ушын 2 жылға шекем қамалыўы мүмкин\nҚазақстанда ҳайўанларға ҳүжим еткенлер 2 жылға шекем азатлықтан айырылыўы мүмкин. Бул ҳаққында Қазақстанның Экология, геология ҳәм тәбийий ресурслар министри Мағзум Мирзағалиев мәлим етти, дейди aniq.uz.\n«Адамлар неге ҳайўанларға қарата мийримсиз мүнәсибетте болыўы анық емес. Буны ақлаў да мүмкин емес. Ҳәр күни социаллық тармақларда логикасыз ҳәрекетлер жәрияланады. Биз ақ қуўды буўған, ийтбалықларды таяқлаған, ийтти ақыретлегенлерди көрдик. Соған уқсас фактлер жүдә көп. Сол себепли жазаны күшейтиў керек», - дейди Мағзум Мирзағалиев.\nМинистрдиң сөзлерине қарағанда, бүгинги күнде Жынаят кодексиниң 316 -статьясы («Ҳайўанларға шәпәәтсизлик») бойынша жазаны күшейтиў усыныс етилмекте.\n«Жәриймалар көбейеди, ҳәттеки қамаққа алыў жазасы тайынланыўы да мүмкин. Жақында бул нызам жойбары Мәжилиске жиберилди. Буннан тысқары, депутатлар да ҳайўанларды қорғаў бойынша белсендилер менен бирге ҳайўанларды қорғаў ҳаққындағы нызам жойбары ислеп шығылды. Оны әмелге асырыў ҳайўанларға инсаный ҳәм жуўапкерли мүнәсибетте болыўды тәмийинлейди. Ҳәр түрлы тайыпадағы ҳайўанларды бағыў бойынша улыўма ҳәм арнаўлы талаплар белгиленеди. Усының менен бирге, ҳайўанларға қарата ҳәр қандай шәпәәтсизлик ушын жуўапкершилик қосымша етилген нызам менен тәмийинленген», - дейди министр.\nАтап өтиў керек, жаңа ҳүжжетте жабайы, үй, хызмет ҳәм аўыл хожалығы ҳайўанларына қарата шәпәәтсизликтиң алдын алыў бойынша толық шаралар келтирилген. Ветеринария жәрдеми, тийисли күтим мақсетинде ислетиў қағыйдалары тастыйықланған. Ҳайўанларға қарата мийримсизликти үгит-нәсиятлаў қадаған етиледи.\nДерек: KRuz.uz скачать dle 11.3


Собиқ жосус пушаймони\nИброҳимий¸ Теҳрон кўчаларида намойишчиларга зўравонлик қилган хавфсизлик кучлари ичидаги ўз собиқ салафларини таниганини айтади.\nЭронда номиëқ кўпчиликни қўрқитадиган “Ансари Ҳизбуллоҳ” айғоқчи-жосуслар гуруҳининг собиқ аъзоси ва асосчиси Амир Фаршад Иброҳимий ўз гуруҳи ваҳшийликларидан жунбушга келганини айтади.\nҚаттиққўл сиёсат тарафдори бўлган “Ансари Ҳизбуллоҳ” гуруҳи асосчиси ва унинг собиқ аъзоси Амир Фаршад Иброҳимий қачонлардир Эронда ёмон ном чиқарган жосуслардан бири бўлган.\nЭрондаги президент сайлови натижаларига қарши намойишга чиққан фуқаро ва талабаларнинг фуқаровий кийимдаги жосуслар томонидан калтакланиши акс эттирилган расм ва видеолар намойиш қилинар экан, жаҳон яна бир бор ушбу гуруҳ номини тилга ола бошлади.\nҲозирда Германияда яшаëтган Иброҳимий собиқ сафдошлари томонидан Теҳрон кўчларида содир этилган хунрезликларни даҳшат билан кузатганини айтади.\nУ¸ шунингдек, намойишлар бостирилишида иштирок этган жосуслардан кўпини танигани ва уларнинг расмларини ўзининг шахсий блогига жойлаштирганини билдирди.\n- Уларнинг ўз ватандошларини ўлдираётгани, инсоний ҳақларини талаб қилиб чиққан ватандошларнинг қонга булғаниб ётганини кўриш нақадар аянчли ҳолат. Бундай қилмишларни содир этган гуруҳнинг ташкил этилишида менинг ҳам ҳиссам борлигини ҳис этиш унданда оғир. Бу ёмон ҳис туйғу ва виждоним ҳали кўп қийналади, дейди Иброҳимий.\nФаршад Иброҳимий ва Инқилоб посбонларнинг бир неча аъзоси 1993 йилда “Ансари Ҳизбуллоҳ” гуруҳига асос солган.\nМаълум бўлишича, Иброҳимий 13 яшарлик пайтида ўз ҳужжатларини қалбакилаштириб, кўнгиллилар сафида Ироқ-Эрон урушида қатнашган. Уруш давомида орттирган малакасини Иброҳимий “Ансари Ҳизбуллоҳ” гуруҳини ташкил этишга ишлатган.\nУнинг айтишича, гуруҳ даставвал 1980-1988 йиллардаги урушда шаҳид бўлган аскарлар хотираси ва исломий инқилоб тамойилларини сақлашни ўзига мақсад қилган. Бундан ташқари¸ “Ансари Ҳизбуллоҳ” гуруҳи мамлакатдаги коррупция ва ижтимоий ҳаётда учрайдиган муаммоларга қарши гапиришга ҳаракат қилган.\nБироқ ҳукумат гуруҳ имкониятларини ўрганиб чиққандан сўнг, унинг фаолиятини молиялаштира бошлаган ва ундан ўз мақсадлари учун, жумладан, Эронда ислоҳотлар амалга ошириш тарафдори бўлган фуқароларга қарши қўрқитув воситаси сифатида фойдаланган.\n“Ансари Ҳизбуллоҳ” гуруҳининг жосуслари ва хавфсизлик кучлари яқинда Теҳронда бўлиб ўтган намойиш иштирокчиларини савалаб, бир қанча фуқарони ўққа тутдилар. Собиқ сафдошлари ҳаракатларини кўрган Иброҳимий гапиради:\n- Уларнинг нақадар ваҳший эканидан ҳануз ўзимга кела олганим йўқ. Қандай қилиб Имом Маҳдий аскарлари бўлган гуруҳ, қолаверса шаҳидлар йўлидан борувчи гуруҳ мақаддас қуролларини ўз фуқароларига қарата олади, дейди Иброҳимий.\nАйни пайтда Иброҳимий ўз таъбири билан айтганда маданий ва сиёсий мақсадларни кўзлаган “Ансари Ҳизбуллоҳ” гуруҳига асос солганидан афсусда эмаслигини айтади.\n- Бироқ гуруҳнинг нотўғри йўлга кириб қолганидан афсусланаман. Умид қиламанки, кеч бўлмасдан улар халқ томонга ўтади ёки ўз фаолиятини тўхтатиб¸ зўравонликлардан воз кечади. Агар улар ўз қилмишларидан пушаймон бўлмаса, Ислом республикаси заифлашади ёки унинг куни битади, дейди Иброҳимий.


Аҳмадинажод тасвирчиси АҚШда сиёсий бошпана сўради\nЭрон Президенти Маҳмуд Аҳмадинажод етакчилигидаги делегация билан Ню Йоркка сафар қилган тасвирчи АҚШ ҳукуматидан сиёсий бошпана сўради.\nБу ҳақда Эронга қайтишдан бош тортган тасвирчи Ҳассан Гол Ҳанбанни ҳимоя қилаётган ню-йорклик адвокат Паул Одвайер маълум қилди.\nАдвокатга кўра, Ҳанбаннинг рафиқаси ва болалари ҳам Эронни тарк этишган. Айни дамда уларни АҚШга олиб келиш ишлари олиб борилмоқда.\nСиёсий бошпана олиш жараёни олти ойга чўзилиши мумкин.\nПрезидент операторини сиёсий бошпана сўрашга ундаган сабаблар ҳозирча очиқланмаяпти.\nМаҳмуд Аҳмадинажод АҚШга БМТ Бош Ассамблеясида президент ўлароқ сўнгги маротаба чиқиш қилиш учун ташриф буюрган эди.


Quva.uz - Аҳолини рўйхатга олиш-муҳим вазифа.\n2019-10-11 18:33:31 271\nЎзбекистон Республикаси Президентининг 2019 йил 5 февралдаги "Ўзбекистон Республикасида 2022 йилда ахолини руйхатга олишни ўтказиш концепциясини тасдиқлаш туғрисида”ги Фармонига мувофик республикамизда иктисодий ва ижтимоий маълумотлар аниклигини таъминлаш ва ахолининг ёши, жинси, миллий таркиби, маълумот даражаси, никох ҳолати, бандлиги ва бошка таснифлари хақидаги маълумотларни умумлаштириш мақсадида 2022 йилда ахолини руйхатга олиш тадбирини ўтказиш белгиланди. Фармон ижроси юзасидан чора-тадбирлар ишлаб чиқилиб, Ўзбекистон Республикасининг "Ахолини руйхатга олиш туғрисида"ги Конуни лойихаси мухокамага қуйилди.\nХўш, ахолини руйхатга олиш тадбири иқтисодий жихатдан бизга нима беради?\nБиринчидан, ахолини руйхатга олиш мехнат ва уй-жой бозорларини режалаштириш, республика бюджетини тузиш, транспорт сиёсатини юритиш электрэнергетика, ижтимоий таъминот, соғликни сақлаш ва таълим сохалари, тип ва диний сиёсат масалаларида жуда муҳум ахамиятта эга. Бир сўз билан айтганда, кайси соҳада бўлмасин, «келажакни башорат қилиш зарур булган холларда аҳолини руйхатга олиш натижаларисиз иш тутиб булмайди.\nИккинчидан, ундан ахоли жон бошига макроиқтисодий курсаткичларни (ялпи ички махсулот, аҳоли даромадлари, саноат маҳсулоти ҳажми, истеъмол махсулотлари ҳажми, ахолига курсатиладиган хизматлар ҳажми, қишлоқ хўжалиги маҳсулотлари) ҳисоблашда фойдаланилади.\nУчинчидан, ахоли руйхати республика ва худудларни ижтимоий-иктисодий ривожлантириш, ахоли бандлиги. аёллар аа болалар саломатлигини яхшилаш хамда оилаларга ердам курсатиш бўйича манзилли дастурларни ишлаб чиқишда ахборот манбаи сифатида ҳизмат қилади.\nТўртинчидан, мазкур маълумот ахоли пунктларининг инфратузилмасини яхшилашда, меҳнат ресурсларидан фойдаланиш ва жойлаштириш буйича қисқа, ўрта ва узок, муддатли дастурларни ишлаб чиқишда муҳим аҳамият касб этади.\nЎзбекистон Республикасида 2022 йилда ахолини руйхатга олишни ўтказиш концепциясига мувофиқ аҳолини руйхатга олиш тадбирларини ўтказиш билан боғлиқ харажатлар Ўзбекистон Республикаси Давлат бюджети маблағлари ва қонун билан тақиқланмаган бошқа маблағлар ҳисобига молиялаштирилади.\nАҳолини руйхатга олишга тайёргарлик кўриш ва уни ўтказишга, унинг материалларини қайта ишлашга, натижаларини олиш ва эълон қилишга жалб этилган ходимларнинг меҳнатига хақ тўлаш махсус ишлаб чиқилган ва тасдиқланган нормативлар асосида амалга оширилади.\nБундан ташкари, хозирги кунда 2022 йилда аҳолини руйхатга олишни ўтказиш буйича БМТнинг Аҳолишунослик жамғармаси, Статистика комиссияси хамда Европа иқтисодий комиссияси билан ҳам ташкилий, услубий ва молиявий жиҳатлар буйича ҳамкорлик қилинмоқда.\nҚува тумани статистика бўлим бошлиғи И.Маҳсудов


Тошкент ИЭСнинг янги буғ-газ қурилмаси ишга туширилди | Правда Востока Online\nТошкент ИЭСнинг янги буғ-газ қурилмаси ишга туширилди\nДата публикации: 03 12 2017\nДавлатимиз раҳбари корхонада 370 МВтли янги буғ-газ қурилмасининг рамзий старт тугмасини босди, дейилади Ўзбекистон Республикаси Президентининг расмий веб-сайтида.\nКорхонанинг илк энергоблоки 1963 йилда фойдаланишга топширилган. 1971 йилга келиб уларнинг сони 12 тага етган. Станциянинг умумий белгиланган қуввати 1860 мегаваттни ташкил этади.\nЯнги буғ-газ қурилмасининг фойдаланишга топширилиши билан қўшимча равишда йилига 2,6 миллиард киловатт соат электр, шунингдек, 110 минг гегакалория иссиқлик энергияси ишлаб чиқариш имконияти яратилди.\nЗамонавий қурилма 1 киловатт электр энергияси ишлаб чиқариш учун сарф қиладиган шартли ёқилғининг миқдори 223 г/киловатт соатни ташкил қилса, амалдаги энергия блокларда бу кўрсаткич салкам икки баравар кўп. Бунинг натижасида йилига 350,9 миллион кубометр табиий газ тежалади.\nУшбу ноёб лойиҳани амалга ошириш учун мамлакатимизда биринчи бор АҚШнинг “Женерал электрик” компаниясининг буғ-газ турбина ва генераторлари ўрнатилди. Бундан ташқари, Бельгия, Италия, Россия каби давлатлардан замонавий ускуналар келтирилди.\nЛойиҳани рўёбга чиқаришда маҳаллий корхоналар маҳсулотларидан ҳам кенг фойдаланилди. “Ўзкабель”, “Ўзэлектроаппарат”, “Чирчиқ трансформатор заводи” каби корхоналар шулар жумласидан. Бу эса катта миқдорда валютани тежаш ва жалб этилган инвестициялардан мақсадли фойдаланишга замин яратди.\nУшбу замонавий буғ-газ қурилмасини ишлатиш ва бошқариш жараёни тўлиқ автоматлаштирилган.\nБуғ-газ қурилмасининг ишга туширилиши билан кўплаб ёш мутахассислар бандлиги таъминланди. Улар хорижда ва Навоий иссиқлик электр станциясида малака оширган.\nПрезидентимиз тежамкор технологиялардан фойдаланиш замон талаби экани, бу каби замонавий лойиҳаларни кўпроқ жорий этиш зарурлигини қайд этди.


05:00 / 15.02.2017 1961 pdf Ўқиш режими + -\nМункар исмларни яхшисига ўзгартириш ҳақида ворид бўлган ривоятлар билан танишиб чиқамиз.\nОиша розийаллоҳу анҳодан ривоят қилинишича, Набий соллаллоҳу алайҳи ва саллам ёмон исмларни яхшисига ўзгартирар эдилар (Термизий ривояти).\nБиз ҳадис таржимасида “ёмон исм” деб ифодалаган сўз аслиятда “ал-исмул қобийҳ”, яъни “қабиҳ исм” деб келтирилган. “Қабиҳ” сўзи луғатда “хунук, нафратга муносиб; Шариатда макруҳ кўриладиган; урфда инкор қилинадиган нарса” каби маъноларни билдиради. Демак, Пайғамбаримиз соллаллоҳу алайҳи ва саллам хунук, ёмон ва салбий маъноларни ифодаловчи исмларни яхшисига ўзгартирар эдилар. Имом Нававий “Таҳзийбул асмоъ” асарида: “Мазкур маънода ворид бўлган ривоятларга кўра, ёмон исмларни яхшисига ўзгартириш мустаҳабдир”, деган. Қуртубий эса: “Ножоиз исмларни яхшисига алмаштириб суннатдир. Бас, биз ҳам бу суннатга амал қилишимиз керак”, деган фикрни билдирган.\nСаҳл ибн Саъд ас-Соидий розийаллоҳу анҳудан ривоят қилинишича, Набий соллаллоҳу алайҳи ва саллам саҳобаларидан бирининг исми “Асвад” (“қора”) эди. Расулуллоҳ соллаллоҳу алайҳи ва саллам уни “Абяз” (“оқ”)қа ўзгартирдилар” (Ибн Ваҳб “Ал-Жомеъ”да ривоят қилган).\nАввал айтиб ўтганимиздек, Расулуллоҳ соллаллоҳу алайҳи ва саллам соф фитратларига мувофиқ поклик, озодалик, сарамжон-саришталик ва гўзалликни яхши кўрар эдилар. Баъзи ривоятларда келтирилишича, у зот маъноси “шайтон”, “уруш”, “зино”, “ўзини ўта улуғлаш” каби маъноларга эга бўлган исмларни бандаларга мос келадиган бошқа исмларга ўзгартирганлар. Жумладан, “Жаббор”ни “Абдулжаббор”га, “Абдулкаъба”ни “Абдураҳмон”га, “Осий”ни “Мутийъ”га, “Азиз”ни “Абдураҳмон”га ўзгартирганлари ҳақида ривоятлар ворид бўлган. Қуйида мана шунга ўхшаш бошқа ривоятларнинг баъзилари билан танишиб чиқамиз.\nИбн Умар розийаллоҳу анҳудан ривоят қилинишича, Расулуллоҳ соллаллоҳу алайҳи ва саллам “Осия” исмини ўзгартирдилар ва: “Сен Жамиласан” дедилар” (Имом Муслим, Абу Довуд, Термизий, Ибн Можа, Имом Аҳмад ва Ибн Ҳиббон “Саҳиҳ”да ривоят қилган).\nИбн Умар розийаллоҳу анҳу томонидан ривоят қилинган ушбу ҳадисда номи зикр қилинаётган “Осия” Умар ибн Хаттоб розийаллоҳу анҳунинг қизи бўлган. Имом Доримий “Сунан”да Абдуллоҳ ибн Умар розийаллоҳу анҳудан ривоят қилган ҳадисда “Жамила”га ўзгартирилган “Осия” исмли аёлнинг куняси “Умму Осим” деб келтирилган.\n“Осия” муаннас (аёллар), “Ос” эса музаккар (эркаклар) жинсига нисбатан ишлатилган. Мазкур исм “осий бўлувчи, исён қилувчи”, “Жамила” эса “чиройли, гўзал” маъносини билдиради. Жоҳилият даврида “Ос” ва “Осия” исмлари “зулмга рози бўлмайдиган; айб-камчиликларни инкор қилувчи” каби маъноларда қўлланилган. Ислом келгач, мўминлар бу исмни қўйишдан қайтарилдилар. Расулуллоҳ соллаллоҳу алайҳи ва саллам ҳам умматларига бу борада керакли йўл-йўриқ ва маслаҳатлар бердилар.\n“Ан-Ниҳоя” китобида: “Расулуллоҳ соллаллоҳу алайҳи ва салламнинг бу исмни ўзгартиришларига сабаб шуки, мўминнинг шиори тоат-итоатдир. Исён эса унинг зидди”, дейилган.\nАбу Ҳурайра розийаллоҳу анҳу ривоят қилади: “Зайнабнинг исми “Барро” эди. Шунда: “У ўзини улуғлаяптими?!” дейилди. Ва Расулуллоҳ соллаллоҳу алайҳи ва саллам унга “Зайнаб” деб исм қўйдилар” (Имом Бухорий, Имом Муслим ва Ибн Можа ривояти).\nБу ривоятда номи “Барро” деб зикр қилинган аёл икки киши, биринчиси Зайнаб бинти Жаҳш (Набий соллаллоҳу алайҳи ва салламнинг завжалари), иккинчиси Зайнаб бинти Абу Салама (Расулуллоҳ соллаллоҳу алайҳи ва салламнинг тарбияларига олинган қиз)ни англатади. Ривоятларда келишича, иккала “Зайнаб”нинг исми “Барро”га бўлган. Жумладан, Имом Муслим ривоят қилган ҳадисларнинг бирида “Зайнаб бинти Жаҳшнинг исми “Барро” эди” деб айтилган. Абу Довуд ривоят қилган ҳадисда эса, Зайнаб бинти Абу Саламанинг исми “Барро” бўлгани зикр қилинган. Расулуллоҳ соллаллоҳу алайҳи ва саллам кейинчалик у иккисининг исмини “Зайнаб”га ўзгартирганлар.\n“Барро” исми “улуғ, олий; ўта пок; жуда озода”, “Зайнаб” эса “тўладан келган; чиройли келишган, гўзал” маъноларини билдиради.\nИбн Аббос розийаллоҳу анҳудан ривоят қилинади: “Набий соллаллоҳу алайҳи ва салламнинг завжалари Жувайрия бинти Ҳориснинг исми “Барро” эди. Расулуллоҳ соллаллоҳу алайҳи ва саллам унинг исмини ўзгартирдилар ва “Жувайрия” деб номладилар” (Имом Аҳмад ривояти).\nУшбу ва бундан олдинги ривоятлардан маълум бўладики, Исломнинг илк даврида аёллар ўртасида “Барро” исми жуда кенг тарқалган. Бундан олдинги ривоятда Зайнаб бинти Жаҳш ва Зайнаб бинти Абу Саламаларнинг аввалги исми “Барро” бўлгани, ушбу ривоятда мўминлар онаси Жувайрия бинти Ҳориснинг ҳам аввалги исми “Барро” бўлгани айтилмоқда.\nИмом Бухорий Абу Ҳурайра розийаллоҳу анҳудан қилган ривоятда: “Маймунанинг исми “Барро” эди” деб келтирилган. Бундан келиб чиқадики, Расулуллоҳ соллаллоҳу алайҳи ва саллам “Барро” деб исмланган бир нечта аёлларнинг исмини ўзгартириб, уларни “Зайнаб” (“чиройли, гўзал”), “Жувайрия” (“Аллоҳнинг кичик хизматкори”) ва “Маймуна” (“ўнг томон соҳибаси”) деб қайтадан номлаганлар.\nУсома ибн Ахдарийдан ривоят қилинишича, Расулуллоҳ соллаллоҳу алайҳи ва салламнинг ҳузурларига келган гуруҳлар орасида “Асром” деган киши бор эди. У зот унга қараб: “Исминг нима?” деганлар. У: “Асром”, деган. Шунда у зот: “Йўқ, сен “Зуръа”сан”, деганлар (Абу Довуд ривояти).\nҲадис ровийси Усома ибн Ахдарий Тамим қабиласидан бўлган саҳобийдир. “Сиҳоҳи ситта” соҳиблари ичида биргина Абу Довуд ундан ҳадис ривоят қилган.\nСаккизинчи ҳижрий санада Макка мусулмонлар томонидан фатҳ қилингач, Исломнинг энг ашаддий душмани Қурайш буткул маҳв этилди, уларнинг деярли барчаси мусулмон бўлди. Энди Исломнинг ривожланишига тўсқинлик қиладиган жиддий куч қолмаган эди. Бу имкониятдан фойдаланиб, Расулуллоҳ соллаллоҳу алайҳи ва саллам турли ўлка ва мамлакатлар бошлиқларига мактуб йўллаб, уларни Исломга, тавҳид эътиқодига даъват қила бошладилар. Орадан бир оз вақт ўтиб, бунга жавобан турли ўлкалардан Расулуллоҳ соллаллоҳу алайҳи ва салламнинг ҳузурларига элчилар кела бошлади. Ҳижрий тўққизинчи йил “Санатул вуфуд”, яъни “Элчилар йили” деб номланди. Мазкур йилда кўплаб мамлакат ва қабилалар, жумладан Нажрон, Бани Омир, Абдулқайс, Бани Ҳанифа, Той, Кинда, Азду Шануъа ва бошқа қабила ва ўлкаларнинг элчилари келиб, Набий соллаллоҳу алайҳи ва саллам билан мулоқот олиб бордилар. Уларнинг аксарияти Исломга хайрихоҳ эканликларини маълум қилдилар, ҳатто Расулуллоҳ соллаллоҳу алайҳи ва салламнинг ҳузурларида мусулмон бўлдилар.\nБиз ўрганаётган ҳадисда номи зикр қилинаётган “Асром” исмли киши ҳам ана ўшандай гуруҳларнинг таркибида бўлган. Афтидан, у бирон қабила номидан элчи бўлиб келган кўринади, чунки Расулуллоҳ соллаллоҳу алайҳи ва салламнинг ундан исмини сўрашлари шунга далолат қилади. Сўралган саволга у: “Исмим Асром”, деб жавоб берди. “Асром” арабча сўз бўлиб, “кесилувчи, узилувчи; маҳрум бўлувчи” каби маъноларни англатади. Шу сабаб бу исм Пайғамбаримиз соллаллоҳу алайҳи ва салламга маъқул келмади ва: “Йўқ, сенинг исминг “Асром” эмас, балки “Зуръа”дир,” дедилар.\n“Зуръа” исми “экин экувчи, ўстирувчи, деҳқончилик қилувчи” маъносига эга.\nБошқа ривоятларда айтилишича, ҳузурларига келган гуруҳлар таркибидаги кўплаб кишиларнинг ҳам исмларини яхшисига ўзгартирганлар. Жумладан, Той қабиласи номидан элчи бўлиб келган “Зайдулхойл” исмли киши у зотнинг ҳузурларида иймон келтиради ва Расулуллоҳ соллаллоҳу алайҳи ва саллам: “Бундан кейин сенинг исминг “Зайдулхайр” бўлсин”, дейдилар.\n“Зайдулхойл” исми “от (чорва-ҳайвон) кўпайтирувчи”, “Зайдулхайр” эса “яхшилик касб қилувчи, кўп хайр-яхшилик қилувчи” маъносини ифодалайди.\nИбн Лаҳийъа ривоят қилади: “Бану Шайтон ибн Ҳорис ибн Муовия Расулуллоҳ соллаллоҳу алайҳи ва салламнинг ҳузурларига ўз гуруҳи билан келганида, у зот: “Сизлар кимсизлар?” деб сўраганлар. Улар: “Биз “Бану Шайтон”миз”, деб жавоб беришган. Шунда у зот: “Йўқ, балки сизлар “Бану Абдуллоҳ”дирсизлар”, деганлар” (Ибн Ваҳб “Ал-Жомеъ”да ривоят қилган).\n“Бану шайтон” бирикмаси “Шайтон болалари”, “Бану Абдуллоҳ” эса “Абдуллоҳнинг болалари” маъносини англатади.\nСаид ибн Мусаййиб отасидан, отаси бобосидан ривоят қилишича, Набий соллаллоҳу алайҳи ва саллам унга (яъни, бобосига): “Исминг нима?” деганлар. У: “Ҳазн”, деган. У зот: “Йўқ, сен “Саҳл”сан”, деганлар. У бўлса: “Йўқ, мен (одамлар томонидан) хўрланадиган ва оёқ ости қилинадиган “Саҳл” бўлмайман”, деди. Саид айтади: “Ўйлашимча, шундан сўнг бизни маҳзунлик тарк этмади”. Абу Довуд айтади: “Набий соллаллоҳу алайҳи ва саллам “Ос”, “Азиз”, “Атала”, “Шайтон”, “Ҳакам”, “Ғуроб”, “Ҳубоб”, “Шиҳоб” исмларини ўзгартирдилар ва уни “Ҳишом”, “Ҳарб”ни “Салм”, “Музтажиъ”ни “Мунбаъис”, “Афира” деб аталадиган ерни “Хазира”, “Шаъбуз золала”ни “Шаъбул ҳуда”, “Бану зиня”ни “Бану ришда”, “Бану Муғвия”ни “Бану Ришда” деб (қайта) номладилар” (Абу Довуд ривояти. Абу Довуд айтади: “Қисқа бўлиши учун ушбу ҳадиснинг санадини тарк қилдим”).\nСаид ибн Мусаййибнинг бобоси Ҳазн ибн Абу Ваҳб ал-Қуроший билан Пайғамбаримиз соллаллоҳу алайҳи ва саллам ўрталарида бўлиб ўтган мулоқот ҳақида қуйидаги ҳадисларда тўхталиб ўтилади.\nАбу Довуд айтади: “Набий соллаллоҳу алайҳи ва саллам “Ос”, “Азиз”, “Атала”, “Шайтон”, “Ҳакам”, “Ғуроб”, “Ҳубоб”, “Шиҳоб” исмларини ўзгартирдилар ва уни “Ҳишом”, “Ҳарб”ни “Салм”, “Музтажиъ”ни “Мунбаъис”, “Афира” деб аталадиган ерни “Хазира”, “Шаъбуз золала”ни “Шаъбул ҳуда”, “Бану зиня”ни “Бану ришда”, “Бану Муғвия”ни “Бану Ришда” деб (қайта) номладилар”.\nАбу Довуд қисқа бўлиши, узайиб кетмаслиги учун бу ҳадис санадидаги ровийлар силсиласини тушириб қолдирганини ҳадис сўнгида айтиб ўтган.\n“Ос” – “гуноҳкор”, “Азиз” – “ўта улуғ”, “Атала” – “ғализ, қўпол”, “Шайтон” – “Аллоҳнинг раҳматидан маҳрум бўлган”, “Ҳакам” – “ҳукми сўзсиз бажариладиган”, “Ғуроб” – “қарға”, “Ҳубоб” – “илон” ёки “шайтон”, “Шиҳоб” – “ёниб турган олов” маъноларини англатгани учун Расулуллоҳ соллаллоҳу алайҳи ва саллам уларни бошқа бир исмга ўзгартирганлар.\nРивоятлардан келишича, “Ос” (исёнкор, туғёнга кетувчи) исмини “Мутийъ” (Аллоҳга итоат этувчи, бўйин эгувчи)га ўзгартирганлар. Чунки мўминнинг шиори исён эмас, балки тоат ва итоатдир. Убайдуллоҳ ривоят қилади: “Менга хабар қилинишича, Расулуллоҳ соллаллоҳу алайҳи ва саллам “Ос” исмли кишининг исмини ўзгартирганлар ва уни “Мутийъ” деб қайта номлаганлар” (Ибн Ваҳб “Ал-Жомеъ”да ривоят қилган).\n“Азиз” Аллоҳга тегишли сифатдир. Зеро, барча улуғлик ва буюклик Раббимиз азза ва жаллага хосдир. Мўмин банда эса ўзини хокисор ва паст тутиши лозим.\n“Атала” исми “қўпол, ғализ, дағал; золим, хусуматчи” каби маъноларни англатади. Ҳадисларнинг бирида келтирилишича, Расулуллоҳ соллаллоҳу алайҳи ва саллам Утба ибн Абддан: “Исминг нима?” деб сўраганларида, у: “Исмим Атала”, деб жавоб берган. Шунда у зот: “Йўқ, сен “Утба”сан”, деганлар.\n“Шайтон” Иблиснинг номларидан бўлиб, мўмин кишига бундай сифат ва исм умуман тўғри келмайди. Чунки шайтондан фарқли ўлароқ, мўмин банда доимо Аллоҳнинг раҳматидан умид қилиши, ноумид бўлмаслиги керак.\n“Ҳакам” эса худди “Азиз” каби фақат Аллоҳнинг сифатидир. Ер юзида Аллоҳдан ўзга ҳукми сўзсиз бажариладиган бирон жонзот ёки банда бўлмаган ва бўлмайди ҳам.\n“Ғуроб” сўзи “узоқлашиш, маҳрум бўлиш” ёки “қарға” маъноларини ифодалайди. “Маҳрум бўлиш” салбий маъно касб этиб, бу ҳам қайсидир маънода шайтонга оид исм. Қарға эса шундай бир зараркунанда ва ҳақир бир қушки, ҳатто киши уни эҳромдалик чоғида ҳам ўлдириш мумкин.\n“Ҳубоб” захарли илон ёки ривоятларда айтилишича, шайтон исмларидан биридир. Ибн Шиҳобдан ривоят қилинишча, Абдуллоҳ ибн Абдуллоҳ ибн Убай ибн Салулнинг исми “Ҳубоб” эди. Расулуллоҳ соллаллоҳу алайҳи ва саллам уни “Абдуллоҳ”га ўзгартирдилар ва “Бу (яъни, “Ҳубоб”) шайтондир”, дедилар (Ибн Ваҳб “Ал-Жомеъ”да ривоят қилган).\nШу маънода Муҳаммад ибн Мункадирдан ривоят қилинишича, Расулуллоҳ соллаллоҳу алайҳи ва саллам Абдуллоҳ ибн Абдуллоҳ ибн Убай ибн Салулга: “Исминг нима?” деганлар. У: “Ҳубоб”, деб жавоб берганида, у зот соллаллоҳу алайҳи ва саллам: “Ҳубоб шайтоннинг исмидир, балки сенинг исминг “Абдуллоҳ”дир”, деганлар (Ибн Ваҳб “Ал-Жомеъ”да ривоят қилган).\nБу борада келган ривоятлардан маълум бўладики, Иблиснинг исм ва сифатларидан бўлган “Шайтон”, “Ҳубоб”, “Асром”, “Аждаъ”, “Ҳарб”, “Мурра” ва шу кабилар билан исмланиш мутлақо мумкин эмас.\nУшбу ривоятнинг аввалги қисмида ўзгартирилган исмлар келтирилган бўлса-да, улар қайси исмларга ўзгартирилгани айтилмаган. Фақат “Шиҳоб” исми “Ҳишом”га алмаштирилгани зикр қилинган. “Шиҳоб” оловдан бир бўлакдир. Олов эса Аллоҳнинг уқубати ва азоби маъносида қўлланилади. “Ҳишом” эса “майдаловчи, тақсимловчи” маъносини англатади.\nЭнди ривоятнинг давомини ўрганамиз:\n“Ҳарб”ни “Салм”, “Музтажиъ”ни “Мунбаъис”, “Афира” деб аталадиган ерни “Хазира”, “Шаъбуз золала”ни “Шаъбул ҳуда”, “Бану зиня”ни “Бану ришда”, “Бану Муғвия”ни “Бану Ришда” деб (қайта) номладилар”.\nДемак, Расулуллоҳ соллаллоҳу алайҳи ва саллам “Ҳарб” (уруш)ни “Салм” (тинчлик)ка, “Музтажиъ” (уйқучи)ни “Мунбаъис” (сергак)ка, “Афира” (қақроқ, гиёҳ ўсмайдиган) деб номланадиган ерни “Хазира” (унумдор, ям-яшил)га, “Шаъбуз золала” (залолат халқи, залолатдаги одамлар)ни “Шаъбул ҳуда” (ҳидоятдаги одамлар)га, “Бану зиня” (зинодан туғилган болалар)ни “Бану ришда” (шаръий никоҳдан туғилган болалар)га, “Бану муғвия” (Тўғри Йўлдан оздирувчи одамлар)ни “Бану ришда” (Тўғри Йўлга бошловчи одамлар)га ўзгартирганлар.\nМасруқ ривоят қилади: “Мен Умар ибн Хаттоб билан учрашиб қолдим. У: “Сен кимсан?” деди. Мен: “Масруқ ибн Аждаъман”, дедим. Шунда Умар: “Мен Расулуллоҳ соллаллоҳу алайҳи ва салламнинг: “Аждаъ шайтондир”, деб айтганларини эшитганман”, деди” (Абу Довуд ривояти).\nҲадис ровийси Масруқнинг тўлиқ исми Масруқ ибн Аждаъ ибн Молик ибн Умайя ибн Абдуллоҳ Абу Оиша ал-Ҳамдоний ал-Водиъийдир. У катта тобеинлардан саналади. Ишончли ҳадис ровийси. “Сиҳоҳи ситта” соҳибларининг барчаси ундан ҳадис ривоят қилишган.\nМасруқ раҳматуллоҳи алайҳ кунларнинг бирида амирул мўминин Умар ибн Хаттоб розийаллоҳу анҳу билан учрашиб қолганида, Умар ундан исмини сўраган. Шунда Масруқ: “Исмим Масруқ, отамнинг исми Аждаъ”, деган. Буни эшитган Умар Расулуллоҳ соллаллоҳу алайҳи ва салламдан “Аждаъ” шайтон исмларидан бири экани ҳақида эшитганини хабар қилган. Бундан “Аждаъ” исми билан исмланиш жоиз эмас деган маъно келиб чиқади. Бошқа ривоятларда келишича, Умар розийаллоҳу анҳу унга қараб: “Масруқ ибн Аждаъ эмас, Масруқ ибн Абдураҳмонсан, чунки мен Расулуллоҳ соллаллоҳу алайҳи ва салламнинг: “Аждаъ шайтондир”, деб айтганлари эшитганман”, деган.\nМаълумот ўрнида шуни айтиб ўтиш керакки, “жадаъа” феъли “бурн, қулоқ, қўл ёки лабини кесмоқ, “Аждаъ” эса “бурни кесилган; маҳрум бўлган; Аллоҳнинг раҳматидан тўсилган” каби маъноларни ифодалайди.\nОиша розийаллоҳу анҳо ривоят қилади: “Набий соллаллоҳу алайҳи ва саллам агар ёмон исмларни эшитсалар, уларни алмаштирар эдилар. У зот “Афира” деб аталадиган бир қишлоқ олдидан ўтдилар ва уни “Хазира” деб номладилар” (Имом Табароний “Соғийр”да ривоят қилган).\nНабий соллаллоҳу алайҳи ва салламнинг ёмон исмларни яхшисига ўзгартиришганлари юқорида таъкидлаб ўтилди ва буни ҳадиси шарифлар мисолида кўриб чиқмоқдамиз. “Афира” деб аталадиган ерни “Хазира”га ўзгартиганлари Абу Довуд ровийлар силсиласини тушириб қолдирган ҳолда ривоят қилган ҳадисда айтилганди. Бу ерда эса ўша ҳадиснинг баъзи қисмини Имом Табароний Оиша розийаллоҳу анҳодан ривоят қилмоқда. Демак, Абу Довуд бу бобда келган турли ривоятларни жамлаб, бир тизимга солган ҳолда, санадини зикр қилмай ривоят қилган.\n١٩ – عَنْ سَعِيدِ ابْنِ الْمُسَيَّبِ عَنْ أَبِيهِ أَنَّ أَبَاهُ جَاءَ إِلَى النَّبِيِّ صَلَّى اللهُ عَلَيْهِ وَسَلَّمَ فَقَالَ: مَا اسْمُكَ ، قَالَ: حَزْنٌ ، قَالَ: أَنْتَ سَهْلٌ ، قَالَ: لاَ أُغَيِّرُ اسْمًا سَمَّانِيهِ أَبِي ، قَالَ ابْنُ الْمُسَيَّبِ: فَمَا زَالَتْ الْحُزُونَةُ فِينَا بَعْدُ. رَوَاهُ الْبُخَارِيُّ وَأَبُو دَاوُدَ وَالطَّبَرَانِي فِي الْكَبِيرِ.\n19 – Саид ибн Мусаййаб отасидан ривоят қилишича, бобоси Набий соллаллоҳу алайҳи ва саллам ҳузурларига борганида, у зот унга: “Исминг нима?” деганлар. У: “Ҳазн”, деган. У зот: “Йўқ, сен “Саҳл”сан”, деганлар. У бўлса: “Йўқ, мен отам қўйган исмни ўзгартирмайман!” деган. Саид айтади: “Шундан сўнг ҳалигача бизни маҳзунлик тарк этмади” (Имом Бухорий, Абу Довуд ва Имом Табароний “Кабийр”да ривоят қилган).\nУшбу ҳадис машҳур тобеинлардан бўлган Саид ибн Мусаййаб раҳматуллоҳи алайҳдан ривоят қилинмоқда. У отаси Мусаййаб ибн Ҳазн ибн Абу Ваҳб ибн Амр ибн Оиз Абу Саид ал-Қурошийдан ривоят қилишича, Саиднинг бобоси – Мусаййабнинг отаси (Мусаййаб ва Ҳазн саҳоба бўлишган) Расулуллоҳ соллаллоҳу алайҳи ва салламнинг ҳузурларига борганида, у зот ундан исмини сўраганлар. “Исмим Ҳазн”, деган жавоб бўлгач, Расулуллоҳ соллаллоҳу алайҳи ва саллам: “Йўқ, сен “Саҳл”сан”, яъни, сенинг исмим “Ҳазн” эмас, чунки бу исм ножоиз, балки исминг “Саҳл” бўлсин, деганлар.\n“Ҳазн” исми “қайғу, ғам, алам, маҳзунлик”, “Саҳл” исми “енгиллик, осонлик” маъноларини билдиради.\nИсми “Ҳазн”дан “Саҳл”га ўзгартирилаётганига рози бўлмаган Саиднинг бобоси: “Йўқ, мен отам қўйган исмни ўзгартирмайман!” деди.\nАбу Довуднинг “Сунан” китобида унинг: “Йўқ, мен (одамлар томонидан) хўрланадиган ва оёқ ости қилинадиган “Саҳл” бўлмайман”, деб айтилгани ривоят қилинган.\nОдатда, Расулуллоҳ соллаллоҳу алайҳи ва саллам кимнинг исмини ўзгартирсалар, у рози бўлиб, бу нарсани қабул қилиб кетаверар эди. Лекин Ҳазн ибн Абу Ваҳб, отам қўйган “Ҳазн” исмини “Саҳл”га ўзгартирмайман, деб оёқ тираб туриб олди. Бу кутилганидек, унинг зарарига бўлиб чиқди. Саид ибн Мусаййаб айтади: “Шундан сўнг ҳалигача бизни маҳзунлик тарк этмади”.\nЯъни, Расулуллоҳ соллаллоҳу алайҳи ва саллам бобомнинг исмини ўзгартирмоқчи бўлганларида у қаршилик кўрсатганидан бери бизни ғам, ташвиш ва хафалик тарк этмади.\nУламолар бу ердаги “маҳзунлик”ни улар оиласидаги оғирлик, машаққат ва Ҳазн авлодлари ахлоқидаги баъзи салбий жиҳатлардир деб изоҳлашган.\nСаҳл (ибн Саъд) розийаллоҳу анҳудан ривоят қилинади: “Мунзир ибн Абу Усайд туғилганида уни Набий соллаллоҳу алайҳи ва салламнинг ҳузурларига олиб борилиб, тиззаларига қўйишди. Абу Усайд ҳам у зотнинг олдиларига ўтирди. Аммо шу орада Набий соллаллоҳу алайҳи ва саллам нима биландир чалғиб қолдилар. Шунда Абу Усайд ўғлини Набий соллаллоҳу алайҳи ва салламнинг тиззаларидан олишга амр қилди. Набий соллаллоҳу алайҳи ва саллам ўзларига келиб: “Бола қани?” деб сўрадилар. Абу Усайд: “Эй Расулуллоҳ, уни манзилига елтиб қўйдик”, деди. Шунда у зот: “Унинг исми нима?” дедилар. “(Исми) фалончи”, деб жавоб берди отаси. Шунда у зот: “Балки унинг исми “Мунзир”дир”, дедилар. Ровий айтади: “Ўша куни у зот унга “Мунзир” деб исм қўйдилар” (Имом Бухорий ривояти).\nҲадисда номи зикр қилинаётган “Мунзир” исмли саҳобийнинг тўлиқ исми Мунзир ибн Абу Усайд ас-Соъидий ал-Ансорийдир. У ва отаси Абу Усайд машҳур саҳобалардан саналадилар. Мунзир ибн Абу Усайд Зубайр ибн Мунзирнинг отаси, Ҳамза ибн Абу Усайднинг туғишган биродаридир.\nОдатда саҳобалардан биронтаси фарзандли бўлса, уни Набий соллаллоҳу алайҳи ва салламнинг ҳузурларига олиб борар эдилар. У зот чақалоқнинг таълагини кўтариб, унга чиройли исм қўяр (ножоиз исм қўйилган бўлса, яхшисига ўзгартирар) ҳамда унинг ҳаққига дуо қилар эдилар. Имом Бухорий ривоят қилган бошқа ҳадисда айтилишича, Абу Мусо Ашъарий розийаллоҳу анҳу фарзандли бўлганида, у ҳам ўғлини Расулуллоҳ соллаллоҳу алайҳи ва салламнинг олдиларига олиб борган. У зот чақалоқнинг таълагини хурмо билан кўтариб, унга “Иброҳим” деб исм қўйганлар.\nБу ривоятда Абу Усайд исмли саҳобий фарзанд кўрганида уни Расулуллоҳ соллаллоҳу алайҳи ва салламнинг ҳузурларига олиб боргани айтилмоқда. Ўғли билан у зотнинг олдиларига киргач, Абу Усайд ҳурмат юзасидан ўғлини Расулуллоҳ соллаллоҳу алайҳи ва салламнинг тиззаларига қўйди. Аммо шу орада Пайғамбаримиз соллаллоҳу алайҳи ва саллам нимагадир чалғиб қолдилар. Шунда Абу Усайд ўғлини у зотнинг тиззаларидан олиб, уни бу ердан олиб кетишларини буюрди. Бир оз вақт ўтгач, Расулуллоҳ соллаллоҳу алайҳи ва саллам: “Бола қани?” деб сўрадилар. Абу Усайд уни уйига олиб кетишганини маълум қилди. Шунда у зот чақалоққа қандай исм қўйилганини сўрадилар. Унга фалон исмни қўйдик, деб жавоб берди отаси.\nҲадис матнида чақалоқнинг исми “фалончи” деб келтирилишига сабаб, ёки Абу Усайд аввалида билмай ўғлига ножоиз исм қўйиб қўйган ёки унинг аниқ исми ровийнинг ёдидан кўтарилган.\n“Балки унинг исми “Мунзир”дир”.\nБундан маълум бўладики, Абу Усайд ўғлига салбий маънони ифодаловчи исм қўйган. Кейин Расулуллоҳ соллаллоҳу алайҳи ва саллам Абу Усайдга танбеҳ ва таълим бериб, чақалоққа чиройли ва маънодор исм қўйдилар.\n“Мунзир” исми “бандаларни Охират азобидан огоҳлантирувчи, уларни сергак ва ҳушёр бўлишга, шайтонга қул бўлиб қолмасликка чақирувчи” маъносини англатади.\nАбдуллоҳ ибн Ҳорис ибн Абза ривоят қилади: “Онам менга ривоят қилишича, унинг отаси (яъни, бобом) Ҳунайнда ўлжалар тақсимланишида Расулуллоҳ соллаллоҳу алайҳи ва саллам билан бирга иштирок этган. Унинг исми “Ғуроб” эди. Расулуллоҳ соллаллоҳу алайҳи ва саллам унинг исмини “Муслим”га ўзгартирдилар” (Абу Яъло ривояти).\nҲадис ровийси Абдуллоҳ ибн Ҳорис ибн Абза ал-Маккий катта табаа тобеинлардан саналади. Имом Бухорий “Ал-Адабул муфрад”да ундан ҳадис ривоят қилган. Абдуллоҳ ибн Ҳорис онасидан ривоят қилишича, унинг бобоси (яъни, она тарафидан бобоси) Расулуллоҳ соллаллоҳу алайҳи ва саллам билан Ҳунайн ғазотидан тушган ўлжалар тасқимланишида қатнашган экан.\nМакка фатҳидан ҳеч қанча вақт ўтмай ҳижрий саккизинчи йилнинг Шаввол ойида Хавозин қабиласи мусулмонларга қарши қўшин тўплай бошлади. Бу икки қўшин Макка ва Тоиф орасида жойлашган Ҳунайн деб аталадиган водийда рўбарў келдилар. Уруш шиддатли кечди. Аммо, охир-оқибат Аллоҳнинг нусрати билан мусулмонларнинг қўли баланд келди. Ҳунайн ғазотида мисли кўрилмаган даражада кўп ўлжа тушди. Жумладан, олти минг асир, йигирма тўрт минг туя, қирқ мингдан зиёд қўй, тўрт минг уқия кумуш ва ҳоказолар. Расулуллоҳ соллаллоҳу алайҳи ва саллам бу ўлжаларни Жаърона деган жойга тўплашга амр қилдилар ва ўлжа одилона тақсимланди.\nАбдуллоҳ ибн Ҳориснинг бобоси ҳам шу ўлжа тасқимланишида Расулуллоҳ соллаллоҳу алайҳи ва саллам билан бирга бўлган. У зот ундан исмини сўраганларида, у: “Ғуроб”, деб жавоб берган. Аммо бу исм у зотга хуш келмади ва: “Сенинг исминг “Муслим”дир”, деб унинг исмини ўзгартирдилар.\n“Ғуроб” сўзи “узоқлашиш, маҳрум бўлиш; қарға”, “Муслим” исми “Аллоҳ таолога таслим бўлувчи, У Зотга ўзини топширувчи” маъноларини англатади.\nМусанниф: Зиёвуддин Раҳим\n05:00 / 15.02.2017 1820\n05:00 / 15.02.2017 1743\nОзодалик (Мусулмон боланинг одобномаси)\nЭй фарзанд, агар жисминг ўсиб улғайишини, баданинг соғлом бўлишини, ақлинг ўткир ва қалбинг хурсанд бўлишини истасанг, қуйидаги насиҳатларга қулоқ сол1. Қишда давоми...\n1804 05:00 / 15.02.2017\n2738 20:46 / 14.07.2017\n1941 05:00 / 15.02.2017\nДарс Аллоҳнинг китобидан, ҳадиси шарифдан, зикру дуолардан ва АЛЛОҲнинг гўзал исмларидан ёдланганларини текшириш ила бошланди. Сўнгра ота .Сизлардан муҳим бир давоми...\n2757 12:08 / 29.12.2017


Олатдаги томирлар катталашиши | ATF.UZ — Onlayn tibbiy konsultatsiya\nОлатдаги томирлар катталашиши\nBosh sahifa » Questions » Andrologiya » Олатдаги томирлар катталашиши\nАссалом. Менинг ёшим 19 да, уйланмаганман.Менда 1.5 йил олдин варикаселе касаллиги аниқланди ва 2-степен варикаселе ташхиси қўйилди. Мен 1 йил олдин варикаселени операция қилдирдим. 1-савол: Менда бази вақтларда операцияда тикилган жой санчиб туради бунинг хавфли томони йўқми? Мен буни операция қилган врачга айтдим ва врач менга «Сен балоғат ёшидасан, шу сабабли бундай ҳолатлар кузатилади, ўтиб кетади» деди. Бу ҳолат хавфли эмасми?\n2-савол: Юқорида айтилганидек мен варикаселени операция қилдирдим. Ҳозирда операциядан 1 йил кейин олатимда томирлар кўринадиган даражада катталашган. Бунинг сабаби нима ва бу хавфли вазият эмасми??? Олдиндан раҳмат\nВаалейкум ассалом. Хавфли деган суз мутлако кулланилиши бу холатда нотугри. Хавфли бир нечта касаллик бор холос, улар эса шунчалик хавфлики, улар билан касал одам аник бизни сайтга езмеди.\nКолган холатлар касаллик деб этилади факат. Касаллик аникландими – даволаш керак.\nОперация сохаси огриб туриши мумкин, кесилган жой барибир олдингидек булмеди. Олат томирлари деб езяпсиз – олат бизни тушунчамизда – пенис – уни томирлари доим булади ва катталашса, томирлар хам албатта катталашади, унга мутлако эътибор бермаслик керак.\nАгар сиз тухумлар томирини назарда тутган булсангиз, улар кайта катталашган булса, варикоцеле кайталанган булиши мумкин. УТТ га тухумларни туширасиз ва урологга куринасиз.


Нима учун музлатгичда помидорнинг таъми ўзгаради?\nАмерикалик биологлар музлатгичда сақланган помидорлар нима учун таъмини йўқотиши сабабини аниқладилар. Бунга бағишланган тадқиқот PNAS журналида чоп этилди.\nФлорида университети профессори Гарри Кли бошчилигидаги олимлар гуруҳи 25 мингдан кўпроқ помидор генининг совуқ шароитдаги ҳолатини ўргандилар. Совитиш помидор учун жиддий стресс бўлиб, у ундаги юзлаб генларнинг фаолиятига путур етказади, улардан баъзилари учувчан кимёвий бирикмаларнинг синтези учун жавобгар ҳисобланади. Бу бирикмалар помидорнинг таъми ва ҳидини тўйингарроқ қилади. Кўплаб энзимлар помидор музлатгичдан хона ҳароратидаги шароитга олинганда ҳам тикланмайди.\nКейинги таҳлил совитиш ДНК метиллашиши механизмида ўзгаришларга олиб келишини кўрсатди. Метиллашиш генларни узоқ вақтга "ўчириш" ёки "ёқиш"га имкон бериши сабабли совитишда ҳосил бўлган бузилишлар помидорнинг таъм ва ҳид сифатларига узоқ муддатли эффект кўрсатиши мумкин.


"Адолат қабулхонаси"да муаммолар ечимини топмоқда | Ўзбекистон "Адолат" социал-демократик партияси\n6 Сентябрь, 17:53 • 2017 йил – Халқ билан мулоқот ва инсон манфаатлари йили, Адолат қабулхонаси, Андижон вилояти, Депутатлик гуруҳи, Янгиликлар • 267 марта кўрилди • Комментариев к записи “Адолат қабулхонаси”да муаммолар ечимини топмоқда нет\nХалқ билан мулоқот ва инсон манфаатлари йилида фуқаролар мурожаатлари билан ишлаш, ҳудудлардаги мавжуд муаммоларни ҳал этиш юзасидан жамоатчилик назоратини кучайтириш партиядошларимиз фаолиятида алоҳида ўрин эгалламоқда. Йилнинг ўтган даврида бу борада олиб борилган ишлар ўз самарасини берди. Буни юртдошларимизда адолатчиларга бўлган ишонч кескин ортгани яққол кўрсатиб турибди.\nЎзбекистон “Адолат” СДП Шахрихон туман кенгаши фаоллари ҳам бу масалага алоҳида эътибор қаратмоқда. Партиядошларимизнинг маҳалла фаоллари билан биргаликда хонадонма хонадон юриб, фуқаролар билан ўтказган суҳбатлари, “Адолат қабулхонаси” фаолиятининг самарали йўлга қўйилгани 40 дан ортиқ муаммолар ечимига йўл очди.\nЖумладан, июнь ойида тумандаги Тегирмонбоши маҳалла фуқаролар йиғинида яшовчи бир гуруҳ фахрийлар “Адолат қабулхонаси”га ташриф буюргандилар. Суҳбат давомида улар МФЙ ҳудудидан ўтувчи зовур бир неча йилдан буён ковланмаётгани, бу хонадонларда захнинг кўтарилиши ва деворларнинг нурашига сабаб бўлаётгани ҳудуд аҳолиси томонидан билдирилганди.\nМаҳаллий кенгаш депутатлари, партия фаоллари ва мутахассислардан иборат ишчи гуруҳи томонидан фуқаролар мурожаати асосида мазкур ҳолат ўрганилди. Чиндан ҳам мутасаддилар ушбу ҳолатга эътиборсизлик билан қаралгани, аҳоли хонадонларига жиддий зарар етаётгани аниқланди. Бу масалада туман ҳокимлиги, Норин-Қорадарё ирригация тизимлари хавза бошқармаси ва тегишли ташкилотларга депутатлик сўрови билан мурожаат этилди.\nПартиядошларимизнинг аралашуви билан 1200 метр масофадаги зовур ковланиб, тозалов ишлари амалга оширилди. Қисқа вақтда зах сувлар қочирилди.\nАҳоли адолатчиларнинг кўмагидан хурсанд. Партиямизга бўлган ишонч ўз навбатида уларни сафимизга қўшилишга ундамоқда.\nТумандаги ҳар бир маҳаллада сайёр қабулларни йўлга қўйганимиз ўз самарасини бермоқда, — дейди Ўзбекистон “Адолат” СДП Шахрихон туман кенгаши раиси Азамжон Холиқов. — Бу борада маҳаллий кенгаш депутатлари ва БПТ етакчиларининг фаоллигини алоҳида эътироф этиш лозим. Чунки фуқароларнинг кўнглига йўл топиш, мавжуд муаммоларни ўрганишда улар бизнинг энг яқин кўмакчимиз. Биргина Тегирмонбошида хайрихохларимизнинг кўпайгани партиямизнинг нуфузини оширмоқда.\nБир сўз билан айтганда, Андижонда ташкил этилган “Адолат қабулхонаси” муаммоларга ечим топишда энг ишончли институтга айланмоқда.\n“Адолат қабулхонаси”да муаммолар ечимини топмоқда was last modified: Сентябрь 6th, 2017 by matbuot\n« Фикр мулоҳаза ва якуний хулосалар Сиёсий ўқув самарали фаолият омили »